MATTA Fair di MITEC September ini

KUALA LUMPUR: Hampir 22 juta pelancong bercuti di negeri Selangor pada 2022 sekali gus menjadikan negeri itu sebagai negeri paling ramai dikunjungi.

Susulan kejayaan itu, pameran MATTA 2023 akan berlangsung di Selangor bertempat di Pusat Pameran & Perdagangan Antarabangsa Malaysia (MITEC) pada 1 September hingga 3 September 2023.

Menurut Selangor Tourism Sdn Bhd (Selangor Tourism), pameran MATTA tahun ini akan mengetengahkan Selangor sebagai ‘Destinasi Pilihan Malaysia’ menerusi kempen romosi pelancongan domestik, “Nak Bercuti? Pusing Selangor Dulu!” dengan tiga pavilion diperuntukkan bagi mempromosikan produk pelancongan di Selangor.

“Sebagai destinasi pilihan MATTA untuk edisi yang akan datang ini, Tourism Selangor akan membawa kepelbagaian segmentasi pelancongan Negeri Selangor seperti hotel, taman tema, pelancongan pengembaraan, agro-pelancongan, gastronomi, kebudayaan, kesenian, eko-pelancongan dan banyak lagi.

“Dijangka 70,000 orang pengunjung akan mengunjungi Pavilion Selangor pada tahun ini berbanding 30,000 pengunjung pada bulan Mac yang lepas.

“Tourism Selangor akan bekerjasama dengan GL Play oleh Gamuda Land sebagai rakan strategik untuk membawa beberapa tarikan dan aktiviti ke Edisi Kedua MATTA Fair 2023 pada September ini, termasuk Trak Safari dan replika struktur kapal Amazonia SplashMania, tumbuhan hidroponik, demonstrasi coklat, trampolin, rawatan spa, demonstrasi pembuatan sushi dan dim sum, sesi perkongsian pemprosesan susu lembu, pelancaran Bas Hop On Hop Off Selangor dan banyak lagi,” maklumnya.

Dalam pameran MATTA edisi pertama bulan Mac lalu, Pavilion Selangor berjaya memperoleh nilai jualan pakej pelancongan bernilai RM 150,000.

Justeru, Selangor Tourism menjangkakan peningkatan jualan sebanyak 10 peratus daripada 70,000 orang pengunjung yang dijangka akan mengunjungi Pavilion Selangor pada edisi kedua pada September ini.

“Pada edisi yang akan datang ini, Tourism Selangor menampilkan lebih ramai pengusaha produk pelancongan menyertai acara tersebut antaranya seperti; taman tema GL Play (Taman Tema Air SplashMania, Paya Indah Discovery Wetlands, Discovery Park and Goosebumps Rope Course), pusat pemborong nombor satu di Malaysia GM Klang, Jumpstreet Asia, Muzium Coklat Kota Damansara, Selangor Fruit Valley, Rumah Hutan Terapi Alam, Hotel Eastin, Farm Fresh UPM, Sky Mirror, Hop On Hop Off Selangor dan banyak lagi.

“Istimewanya pada kali ini, Tourism Selangor akan membawakan pengalaman pelancongan maya dengan menggunakan teknologi VR 360.

“Pengunjung berpeluang untuk melancong ke Negeri Selangor bagi merasai sendiri pengalaman mengunjungi taman-taman tema serta keindahan pelancongan eko di Selangor secara maya dan merasai seperti berada di kawasan Pelancongan tersebut,” kongsinya.

Selain itu, pengunjung turut berpeluang memenangi hadiah istimewa bernilai sehingga RM2,000 dengan menyertai pertandingan TikTok challenge Tourism Selangor bagi edisi kedua akan datang ini.

“Dari segi harga tawaran untuk pakej Pelancongan yang dibawakan pada edisi yang akan datang, pavilion Tourism Selangor dan produk Pelancongan di bawahnya akan menawarkan sehingga 50 peratus diskaun kepada para pengunjung yang akan hadir ke tiga hari acara berlangsung,” ujarnya.

Author

Ariom Rajeswaran

View all posts

View all posts


Pengarah syarikat agensi pelancongan didakwa tipu pakej haji

KUALA LUMPUR: Seorang pengarah syarikat agensi pelancongan mengaku tidak bersalah di Mahkamah Majistret Selayang di sini hari ini atas pertuduhan menipu seorang warga emas berhubung pakej haji furada membabitkan kerugian RM24,000, empat tahun lepas.

Nur Zaidani Akmal Abd Majid, 39, bersama seorang lagi yang masih bebas didakwa menipu seorang wanita berusia 69 tahun dengan memperdayakannya sehingga mendorong mangsa untuk menyerahkan RM24,000 bagi mengerjakan haji furada menggunakan pakej haji yang ditawarkan oleh Syarikat Hiddan Travel Sdn Bhd milik tertuduh.

Wanita itu didakwa melakukan perbuatan tersebut di Majlis Perbandaran Selayang di sini, antara 24 hingga 26 Jun 2019.

Pertuduhan mengikut Seksyen 420 Kanun Keseksaan dibaca bersama Seksyen 34 kanun sama yang membawa hukuman penjara maksium 10 tahun dan sebat dan boleh dikenakan denda, jika sabit kesalahan.

Timbalan Pendakwa Raya, Loh Xian Yee mencadangkan jaminan RM10,000 dengan seorang penjamin, namun peguam Khairul Amin Abdullah yang mewakili Nur Zaidani merayu jaminan minimum atas alasan terdapat penyelesaian antara anak guamnya dengan mangsa.

Majistret Chai Guan Hock membenarkan tertuduh diikat jamin RM8,000 dengan seorang penjamin dan menetapkan 10 Mei depan untuk sebutan semula kes. – BERNAMA


Polis tumpaskan Geng San Sentosa, tahan enam suspek, rampas empat pistol

KUALA LUMPUR: Polis menumpaskan ‘Geng San Sentosa’ apabila ketua dan lima ahli kongsi gelap itu ditahan di beberapa lokasi berasingan di sekitar Selangor dan Pulau Pinang, antara 17 April hingga 14 Sept lalu.

Setiausaha Polis Diraja Malaysia Datuk Noorsiah Mohd Saaduddin berkata pihaknya turut merampas empat pucuk pistol bersama lima butir peluru hidup daripada geng yang aktif dalam kegiatan pemerasan, samun, penjaga premis perlombongan bitcoin haram, curi kenderaan dan pecah rumah di sekitar Klang, Selangor.

“Ketua kumpulan kongsi gelap ini telah ditahan pada14 Sept bersama seorang lelaki, kedua-duanya warga tempatan, ketika kedua-dua suspek hendak masuk ke dalam sebuah kenderaan pacuan empat roda jenis Toyota Hilux berwarna merah di Jalan Raja Musa, Pelabuhan Klang.

“Pemeriksaan lanjut kenderaan tersebut telah menemukan sepucuk pistol jenis revolver ‘single action’ jenama Colt yang disorok di bawah tempat duduk pemandu. Hasil pemeriksaan di rumah suspek di Jalan Bendahara Taman Mewah Ria Klang, Selangor pula menjumpai sebutir peluru hidup jenis 9mm,” katanya dalam kenyataan di sini hari ini.

Noorsiah berkata semakan lanjut mendapati ketua kumpulan itu mempunyai 11 rekod jenayah lampau berkaitan kes senjata api serta curi kenderaan dan juga merupakan ‘orang dikehendaki’ berkait kes senjata api di Petaling Jaya, Selangor pada 17 April 2022.

Beliau berkata dua lagi ahli kumpulan tersebut, kedua-duanya lelaki tempatan ditahan pada 17 April lepas di Petaling Jaya serta merampas sepucuk pistol, manakala seorang lagi juga lelaki ditahan pada 15 Jun di Taman Sentosa, Klang dan merampas sepucuk pistol jenis revolver.

“Seorang lagi lelaki warga tempatan ditangkap di kawasan Butterworth, Pulau Pinang dan polis turut merampas sepucuk pistol berserta empat butir peluru hidup pada 13 Sept,” katanya.

Beliau berkata kesemua senjata api itu tidak berlesen dan kes disiasat di bawah Seksyen 8 Akta Senjata Api (penalti lebih berat) 1971, yang membawa hukuman penjara 14 tahun dan juga hukuman sebat tidak kurang daripada tiga kali dan Seksyen 8(a) Akta Senjata 1960 yang membawa hukuman penjara tidak melebihi tujuh tahun.

“PDRM menyeru agar masyarakat menyalurkan sebarang maklumat berkaitan kejadian yang menyalahi undang-undang, dalam usaha membanteras kegiatan jenayah dan memastikan keselamatan serta ketenteraman awam terpelihara,” katanya. – BERNAMA


Data keciciran murid NGO tidak tepat, sekolah rendah 0.07 peratus, menengah 0.99 peratus – KPM

KUALA LUMPUR: Bilangan keciciran murid sebanyak 100,000 orang yang dianggarkan pertubuhan bukan kerajaan, Untuk Malaysia adalah tidak tepat, demikian menurut Kementerian Pendidikan (KPM).

KPM menerusi jawapan bertulis yang disiarkan di laman sesawang Parlimen hari ini memaklumkan sehingga Jun tahun lepas, kadar keciciran murid di seluruh negara pada peringkat sekolah rendah ialah sebanyak 0.07 peratus manakala di peringkat sekolah menengah sebanyak 0.99 peratus.

“Ini disebabkan penggunaan kaedah penganggaran dan definisi keciciran yang digunakan adalah berbeza dengan definisi KPM.

“Definisi yang digunakan oleh pertubuhan tersebut merangkumi keciciran murid daripada sistem pendidikan termasuk bilangan murid yang mendaftar Sijil Pelajaran Malaysia (SPM), tetapi tidak hadir dan gagal mendapatkan sijil,” menurut kementerian itu.

Penjelasan KPM ini bagi menjawab soalan Datuk Muhammad Bakhtiar Wan Chik (PH-Balik Pulau) yang ingin tahu pelan pemulihan dan bentuk kerjasama antara kementerian mengenai dakwaan pelajar tercicir hampir 100,000 sebagaimana dianggarkan pertubuhan Untuk Malaysia.

KPM memaklumkan definisi keciciran adalah murid warganegara Malaysia yang berada dalam sistem pendidikan (bersekolah) tetapi keluar daripada sistem sebelum tamat tempoh pendidikan.

Kementerian itu antara lain telah menjalankan program outreach murid cicir di semua pejabat pendidikan daerah dengan kerjasama komuniti setempat bertujuan memberi intervensi berfokus bagi membantu murid cicir untuk kembali bersekolah.

Hasil daripada pelaksanaan program itu, 5,121 murid sekolah rendah dan 1,711 murid sekolah menengah telah kembali ke sekolah berdasarkan data murid kembali ke sekolah Jabatan Pendidikan Negeri pada 2022., menurut KPM.

Dalam perkembangan lain, KPM memaklumkan 600 calon guru melibatkan pelbagai opsyen mata pelajaran dijangka ditempatkan di Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) secara berperingkat tahun ini bagi mengatasi masalah kekurangan guru.

“KPM dengan kerjasama Suruhanjaya Perkhidmatan Pendidikan (SPP) akan melaksanakan pengambilan secara berterusan dari semasa ke semasa bagi mengatasi isu kekurangan guru,” menurut kementerian.

Penjelasan itu bagi menjawab soalan Tan Hong Pin (PH-Bakri) mengenai langkah KPM bagi mengatasi isu kekurangan guru Bahasa Cina dan Tamil di sekolah bantuan kerajaan.

Menurut KPM, antara langkah penyelesaian bagi mengatasi isu tersebut adalah dengan membuat penambahbaikan dalam proses pengambilan guru ke Program Ijazah Sarjana Muda Perguruan (PISMP) di Institut Pendidikan Guru (IPG).

Justeru, KPM telah membuka peluang kepada pelajar lepasan Sijil Pelajaran Malaysia (SPM) yang berminat mengikuti PISMP untuk membuat permohonan bagi bidang pengkhususan Bahasa Cina dan Bahasa Tamil sekolah rendah KPM dengan tambahan mata pelajaran elektif seperti Pendidikan Seni Visual, Reka Bentuk dan Teknologi serta Pendidikan Jasmani mulai tahun ini. – BERNAMA


Tragedi kepala air: ‘Mak tunggu Azizah balik ya’

KUALA TERENGGANU: ‘Mak tunggu Azizah balik ya esok’. Itu pesanan terakhir Allahyarham Azizah Eiyi, 40, kepada emaknya, Halimah Kasim, 63, sebelum bertolak ke Jeram Air Putih, Kampung Air Putih di Kemaman pada Sabtu lalu.

Menurut Halimah, arwah anaknya sekeluarga sempat singgah di rumahnya di Felda Lepar Hilir 3, Gambang, Kuantan sebelum bertolak ke kawasan perkelahan itu.

“Mereka ada pelawa untuk ikut bersama tetapi saya terpaksa menolak kerana tidak dapat sertai mereka yang bercadang untuk bermalam.

“Lagipun, suami (Eiyi Johari, 60) pula bekerja dan ketika mereka bertolak itu dia tiada di rumah,” katanya ketika ditemui di pekarangan Jabatan Perubatan Forensik Hospital Sultanah Nur Zahirah (HSNZ), di sini, pada Selasa.

Halimah berkata, dia tidak menyangka ungkapan terakhir Allahyarham Azizah yang meminta untuk menunggu pulang tidak kesampaian.

“Apa yang diingini tidak berlaku. Perancangan Allah SWT lebih baik. Kini kami menunggu kepulangan jenazah Azizah untuk disemadikan,” ujarnya.

Halimah berkata, Azizah tidak menunjukkan sebarang perubahan ketara ketika kali terakhir mereka bertemu.

“Seminggu sebelum ini Azizah dan anak-anaknya jarang datang ke rumah. Kalau tak, boleh dikatakan setiap hari mereka datang, pagi dan petang.

“Cucu-cucu suka datang ke rumah untuk bermain di sini,” katanya.

Sementara itu, kakak ipar mangsa Allahyarham Azizah, Rosilawati Kassim, 49, berkata, ibu mentuanya tidak berhenti menangis sejak hari pertama mendapat tahu adik iparnya sekeluarga dihanyutkan kepala air.

Menurut Rosilawati, pada mulanya dia berasa pelik kerana Halimah kelihatan murung dan tidak banyak bercakap selepas mendapat tahu khabar duka itu.

“Sehingga kini air mata mak belum kering. Masih sedih dengan tragedi yang menimpa.

“Apa yang berlaku adalah satu kehilangan besar buat kami sekeluarga,” katanya.

Allahyarham Azizah merupakan anak ketiga daripada tujuh beradik.

Rosilawati berkata, kali terakhir bertemu adik iparnya itu dua minggu lalu dan mereka tidak sempat bertemu pada Aidiladha kerana dia pulang ke kampung halaman di Ajil, Hulu Terengganu. – Sinar Harian

Author

Media Variasi

View all posts

View all posts


Wakil dari BN juga dalam senarai Exco – MB Selangor

KLANG: Menteri Besar Selangor yang baharu dilantik, Datuk Seri Amirudin Shari mengesahkan akan ada wakil daripada Ahli Dewan Undangan Negeri (ADUN) Barisan Nasional (BN) yang bakal dilantik sebagai Ahli Majlis Mesyuarat Kerajaan Negeri (Exco) Selangor.

Ia sekali gus menjawab teka-teki, mengenai sama ada ADUN BN akan turut tersenarai dalam Exco Kerajaan Negeri yang akan mengangkat sumpah pada hari ini.

Tanpa memaklumkan nama ADUN terbabit, jelas Amirudin, barisan Exco Kerajaan Negeri kali ini melibatkan wakil-wakil daripada parti politik di bawah Kerajaan Perpaduan.

“Semua (parti politik) ada, semua perwakilan ada. Semua 10 Exco Kerajaan Negeri termasuk saya 11, BN ada sebagai rakan kongsi kita kena bergabung bersama-sama, kita percaya gabungan perpaduan ini telah melepasi ujian pertama selepas pilihan raya.

“Walaupun masih gagal mendapat dua pertiga, tetapi kita masih ada kelebihan 12 kerusi DUN berbanding pihak lawan. Ia permulaan bagus dan kita boleh mengukuhkan pada masa depan,” katanya.

Beliau berkata demikian ketika ditemui media selepas selesai mengangkat sumpah sebagai Menteri Besar ke-16 di Istana Alam Shah, Klang pada pagi Isnin.

Sebelum ini, tular di media sosial nama-nama barisan Exco Kerajaan Negeri Selangor yang baharu turut melibatkan seorang ADUN daripada BN.

Terdahulu, Ahli Dewan Undangan Negeri Sungai Tua itu mengangkat sumpah Menteri Besar Selangor di hadapan Duli Yang Maha Mulia (DYMM) Sultan Selangor, Sultan Sharafuddin Idris Shah kira-kira jam 11 pagi Isnin.

Majlis istiadat angkat sumpah jawatan dan ikrar aku janji itu turut disaksikan Tengku Permaisuri Selangor, Tengku Norashikin, Raja Muda Selangor, Tengku Amir Shah dan pembesar-pembesar negeri.

Manakala Istiadat Angkat Sumpah Exco Kerajaan Negeri Selangor pula akan diadakan di Balairung Seri, Istana Alam Shah pada jam 2 petang Isnin.

Pakatan Harapan (PH) dan Barisan Nasional (BN) membentuk kerajaan negeri Selangor selepas menang 34 daripada 56 kerusi Dewan Undangan Negeri (DUN) pada pilihan raya 12 Ogos lepas. – Astro Awani

Author

Media Variasi

View all posts

View all posts


Saarani angkat sumpah jawatan sebagai MB Perak

KUALA KANGSAR: Ahli Dewan Undangan Negeri (ADUN) Kota Tampan, Datuk Seri Saarani Mohamad mengangkat sumpah jawatan sebagai Menteri Besar di hadapan Sultan Perak Sultan Nazrin Shah petang tadi.

Terdahulu, Saarani, 61, menerima watikah pelantikan daripada Sultan Nazrin pada Istiadat Pelantikan dan Mengangkat Sumpah Jawatan Menteri Besar Perak di Balai Istiadat Kecil Istana Iskandariah di sini.

Beliau kemudian menandatangani surat pelantikan dengan disaksikan Hakim Mahkamah Tinggi Ipoh Datuk Abdul Wahab Mohamed.

Berangkat sama Raja Muda Perak Raja Jaafar Raja Muda Musa dan Raja Dihilir Perak Raja Iskandar Dzulkarnain Sultan Idris Shah.

Sultan Nazrin telah memberi perkenan pelantikan Saarani berpandukan Perkara 16 Fasal 2 (a) Undang-Undang Tubuh Kerajaan Perak setelah pada timbangan baginda, ADUN Kota Tampan itu boleh mendapat kepercayaan sebahagian besar ADUN.

Pelantikan Pengerusi Badan Perhubungan UMNO Negeri Perak itu sebagai Menteri Besar dipersetujui oleh Pakatan Harapan (PH) dan Barisan Nasional (BN) selepas kedua-dua gabungan politik bersetuju menjalin kerjasama membentuk kerajaan negeri.

Pada PRU15, Perikatan Nasional (PN) memperoleh 26 kerusi manakala PH dan BN masing-masing mendapat 24 serta sembilan kerusi sekali gus membentuk kerajaan negeri baharu di Perak. – BERNAMA


Ismail Sabri saman Lokman Adam berhubung kenyataan fitnah di media sosial

Ismail Sabri yang juga Naib Presiden UMNO, selaku plaintif memfailkan saman fitnah tersebut atas kapasiti peribadinya menerusi Tetuan Kesavan pada 8 Sept lepas, dengan menamakan Lokman, 49, yang merupakan ahli UMNO selaku defendan tunggal.

Dalam penyataan tuntutan, Ismail Sabri, 62, mendakwa Lokman pada 22 Ogos lepas telah membuat kenyataan-kenyataan fitnah terhadap plaintif dalam satu video bertajuk “Bila Presiden UMNO Panggil Tak Datang! Tapi PM Ada Masa Jumpa Mahathir – Lokman Adam”.

Beliau berkata kenyataan-kenyataan berniat jahat, fitnah dan tidak benar berkenaan plaintif dimuat naik menerusi empat akaun media sosial milik defendan iaitu YouTube “Lokman Adam”, Facebook “Lokman Noor Adam Official”, Instagram “lokmannooradam” dan TikTok “datoklokmanadam”.

Menurut plaintif, kata-kata fitnah itu antara lain membawa maksud plaintif telah berjumpa dengan Tun Dr Mahathir Mohamad dan merancang atau berniat untuk merancang dengan bekas perdana menteri itu serta parti-parti politik lain yang bertentangan dengan UMNO untuk kekal sebagai perdana menteri dengan membelakangkan dan mengkhianati parti itu.

Ismail Sabri berkata beliau tidak pernah berjumpa Dr Mahathir dan parti-parti lain dengan membelakangkan atau mengkhianati UMNO untuk terus kekal sebagai perdana menteri.

Dakwa plaintif, beliau tidak pernah mengatur langkah-langkah secara tidak berprinsip untuk menghalang pembubaran Parlimen dan seterusnya mengadakan Pilihan Raya Umum untuk kekal sebagai perdana menteri.

Plaintif juga mendakwa beliau tidak pernah menyalahgunakan kuasanya sebagai perdana menteri untuk mencampur tangan prosiding undang-undang terhadap Datuk Seri Najib Tun Razak bagi memastikan bekas perdana menteri itu disabitkan dan seterusnya dipenjarakan.

Menurutnya akibat kata-kata fitnah itu, reputasinya sebagai seorang ahli UMNO, Naib Presiden UMNO dan perdana menteri terjejas, membawa kesan buruk kepada kerjaya politiknya dan siaran-siaran fitnah yang dibuat oleh defendan adalah berniat jahat.

Ahli Parlimen Bera itu berkata satu surat tuntutan bertarikh 25 Ogos lepas dikeluarkan supaya defendan memadam video daripada media sosialnya dan mengeluarkan permohonan maaf kepada plaintif namun sehingga kini defendan gagal berbuat demikian.

Oleh itu, plaintif menuntut ganti rugi am, teladan dan tambahan, faedah, kos serta relif lain difikirkan sesuai oleh mahkamah.

Ismail Sabri turut memfailkan permohonan secara ex parte (sebelah pihak) untuk mendapatkan perintah injunksi bagi memaksa defendan memadamkan video di akaun YouTube, Facebook, Instagram serta TikTok miliknya dan injunksi bagi menghalang defendan atau wakilnya daripada membuat kenyataan sama menerusi media sosial yang diuruskan oleh defendan dan permohonan itu akan didengar hari ini di hadapan Pesuruhjaya Kehakiman Mahkamah Tinggi Roz Mawar Rozain. – BERNAMA


Ceramah, mengajar agama di Perak tetap perlu tauliah – JAIPk

IPOH: Mana-mana individu yang mahu mengajar agama di masjid dan surau di Perak masih perlu mendapatkan pentauliahan selain penceramah juga wajib memperoleh kelulusan berceramah daripada pejabat agama daerah.

Pengarah Jabatan Agama Islam Perak (JAIPk), Harith Fadzilah Abdul Halim berkata, individu berkenaan perlu akur kepada peraturan yang ditetapkan Majlis Agama Islam dan Adat Melayu Perak (MAIPk) selaku pembuat dasar kepada agensi agama di negeri ini.

“Perak tetap dengan keputusan, kalau nak berceramah di dalam negeri ini dia ada dua keadaan. Satu, mengajar di masjid atau surau dia perlu tauliah, tetapi kalau nak berceramah dia perlu mendapat kebenaran dan kelulusan daripada pegawai tadbir agama daerah berkenaan.

“Bermakna kalau dia dapat kelulusan daripada pejabat agama daerah, ikut prosedur dia bolehlah ceramah. Maksudnya kalau dia penceramah terkenal pun dia tetap kena (dapatkan kelulusan pejabat agama daerah),” katanya kepada pemberita selepas Majlis Sambutan Hari Raya Aidilfitri 2023 JAIPk bersama Persatuan Cina Muslim Ipoh di sini hari ini.

Beliau berkata demikian ketika ditanya sama ada Perak akan mengikut langkah Pahang yang memberi pengecualian tauliah mengajar agama Islam di negeri itu kepada beberapa tokoh agama dan pendakwah.

Pada 9 Mei lepas, media melaporkan 13 tokoh agama dan pendakwah diberikan pengecualian tauliah mengajar agama Islam di Pahang.

Menurut sepucuk surat pekeliling ditandatangani Ketua Pegawai Eksekutif Majlis Ugama Islam dan Adat Resam Melayu Pahang Datuk Ahmad Hairi Hussain kesemua yang diberi pengecualian tidak perlu memohon Perakuan Kebenaran Mengajar Agama Islam untuk mengajar agama atau berceramah di negeri itu. – BERNAMA


Tidak perlu pertikai siapa cetus konsep Rahmah – Salahuddin

PONTIAN: Isu siapa yang mencetuskan konsep Rahmah tidak perlu dipertikai mana-mana pihak selagi ia dapat memanfaatkan rakyat, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub.

Beliau berkata, ini kerana inisiatif Rahmah yang diperkenalkan Kerajaan Perpaduan di bawah pimpinan Datuk Seri Anwar Ibrahim adalah untuk memberikan faedah kepada rakyat terutama dalam mendepani isu kos sara hidup.

“Saya tidak ada masalah sekiranya mereka (ada parti politik) hendak tuntut tentang inisiatif Rahmah, yang penting bagi saya rakyat yang mendapat faedah.

“Seperti Tun Dr Mahathir Mohamad, di era beliau sudah ada ‘baby’ iaitu Wawasan 2020, jadi saya rasa itu tidak menjadi pertikaian. Jadi bagi saya, biarlah era Datuk Seri Anwar Ibrahim dengan konsep MADANI dan memperkenal inisiatif Rahmah yang dapat menyantuni serta mendasari setiap keperluan rakyat,” katanya kepada pemberita di Majlis Rumah Terbuka di kediamannya di Tanjung Piai, di sini hari ini.

Beliau berkata demikian sebagai mengulas dakwaan Timbalan Ketua Penerangan Gerakan Tanah Air (GTA) Mahdzir Ibrahim bahawa konsep Rahmah merupakan hasil cetusan Dr Mahathir.

Terdahulu, Mahdzir dalam satu kenyataan dipetik sebagai berkata, konsep ‘Rahmah’ yang diperkenalkan Kerajaan Perpaduan didakwa bukan daripada idea Ahli Parlimen Tambun itu sebaliknya merupakan gagasan Dr Mahathir semasa beliau menjadi Perdana Menteri ketujuh.

Sementara itu, ketika ditanya mengenai dakwaan Menteri Besar Kedah Datuk Seri Muhammad Sanusi Md Nor bahawa Majlis Rumah Terbuka Malaysia MADANI bersama Perdana Menteri di enam negeri sebagai kempen Pilihan Raya Negeri (PRN), beliau berkata perkara itu tidak seharusnya dipolitikkan.

Salahuddin yang juga Ahli Parlimen Pulai dan Timbalan Presiden Parti Amanah Negara berkata Perdana Menteri mempunyai cara yang tersendiri dalam menyantuni rakyat dengan mengadakan Majlis Rumah Terbuka itu di negeri-negeri.

“Datuk Seri Anwar Ibrahim tidak mengadakan Majlis Rumah Terbuka di kediaman rasmi yang biasanya setiap Perdana Menteri buat pada pagi raya.

“Jadi kali ini, beliau putuskan untuk buat di luar Kuala Lumpur, jadi itu cara masing-masing apabila seorang Perdana Menteri itu diberikan amanah, jadi yang lain tidak perlu cemburu, kalau mereka berpeluang (mentadbir) buat dengan cara mereka, jadi jangan ia dipolitikkan,” katanya.

Rumah Terbuka Malaysia MADANI bersama Perdana Menteri akan dimulakan di Kedah pada 29 April ini diikuti Pulau Pinang (6 Mei), Negeri Sembilan (7 Mei), Kelantan (12 Mei), Terengganu (13 Mei) dan kemuncak sambutan rumah terbuka itu akan berlangsung di Selangor pada 14 Mei. – BERNAMA


NSRC sebagai pusat setempat tangani kes jenayah penipuan siber dengan segera

KUALA LUMPUR: Penubuhan Pusat Respons Scam Kebangsaan (NSRC) akan membolehkan tindakan bersepadu dan segera bagi menyekat pengaliran dana selanjutnya serta mengambil tindakan penguatkuasaan terhadap pelaku jenayah siber.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata, NSRC telah ditubuhkan seperti yang diumumkan dalam Bajet 2023 sebagai satu daripada inisiatif bagi menangani kes-kes jenayah penipuan siber dengan lebih berkesan dan bersepadu.

Beliau berkata NSRC merupakan pusat respons setempat yang menggabungkan sumber dan kepakaran daripada Pusat Pencegahan Jenayah Kewangan Nasional (NFCC), Polis Diraja Malaysia (PDRM), Bank Negara Malaysia (BNM), Suruhanjaya Komunikasi dan Multimedia Malaysia (MCMC), institusi perbankan serta syarikat perkhidmatan telekomunikasi bagi menerima laporan daripada mangsa penipuan siber.

“Bagi membolehkan pihak NSRC mengambil tindakan yang berkesan khususnya untuk menyekat pengaliran dan pelupusan wang mangsa, mereka boleh terus menghubungi talian khusus bank masing-masing berkenaan laporan insiden penipuan siber yang akan beroperasi 24 jam atau talian NSRC iaitu 997 yang akan beroperasi setiap hari termasuk cuti umum dari 8 pagi hingga 8 malam,” katanya dalam kenyataan hari ini.

Wan Junaidi berkata tindakan segera menghubungi pihak bank atau NSRC adalah sangat penting bagi membolehkan tindakan menyekat pengeluaran wang mangsa selanjutnya daripada sistem perbankan.

Beliau berkata, bagi memudahkan tindakan penguatkuasaan, mangsa perlu memberikan maklumat berkaitan insiden penipuan siber yang dialami semasa menghubungi pihak bank atau NSRC antaranya maklumat komunikasi antara mangsa dengan suspek dan maklumat transaksi yang membawa kepada mangsa ditipu seperti nombor akaun dan nama bank mangsa dan suspek serta jumlah dana yang terlibat.

Menurut Wan Junaidi, orang ramai juga diingatkan supaya sentiasa berwaspada apabila dihubungi oleh mereka yang mengaku kononnya daripada pihak berkuasa atau berkaitan apa-apa perkhidmatan yang diragui.

“Pihak NSRC, agensi-agensi berkaitan di bawah NSRC atau bank-bank tidak akan menghubungi orang ramai untuk meminta maklumat perbankan peribadi seperti nombor pengenalan peribadi (PIN), Kod Pengesahan Transaksi (TAC), kata laluan sekali sahaja (OTP) atau kata laluan.

“Orang ramai dinasihatkan membuat semakan yang sewajarnya bagi mengesahkan keabsahan fakta-fakta jika dihubungi oleh pihak yang meminta maklumat berkenaan,” katanya.

Hubungi NFCC di talian 03-88613830, PDRM di talian 03-26101222 dan BNM di talian 1-300-88-5465 untuk maklumat lanjut mengenai NSRC. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pekerja penyelengaraan didenda RM6,000 miliki 169 gambar, video lucah

KUALA LUMPUR: Seorang pekerja penyelenggaraan didenda RM6,000 oleh Mahkamah Majistret Ampang hari ini kerana memiliki 169 gambar dan video lucah dalam telefon bimbitnya, tahun lepas.

Majistret Amalina Basirah Md Top menjatuhkan hukuman itu ke atas Mazlan Firdani Marzuki, 30, yang mengaku bersalah memiliki 92 kandungan gambar lucah dan 77 kandungan video lucah dalam telefon bimbitnya di sebuah rumah di Taman Ampang Indah, Ampang Jaya di sini pada 10.45 pagi, 20 April tahun lepas.

Pertuduhan mengikut Seksyen 292 Kanun Keseksaan yang membawa hukuman penjara maksimum tiga tahun atau denda atau kedua-duanya.

Mahkamah turut memerintahkan tertuduh menjalani hukuman penjara tiga bulan, sekiranya dia gagal membayar denda itu. Dia membayar denda berkenaan.

Terdahulu, Pegawai Pendakwa Nur Nazhzilah Mohammad Hashim dari Suruhanjaya Komunikasi Malaysia (MCMC) memohon hukuman setimpal sebagai pengajaran kepada tertuduh.

Peguam Ernie Ahmad dari Yayasan Bantuan Guaman Kebangsaan (YBGK) yang mewakili Mazlan Firdani memohon hukuman paling minimum atas alasan tertuduh merupakan bapa tiga anak serta penanggung utama keluarga.

“Anak-anak tertuduh berusia setahun hingga 14 tahun. Sepanjang siasatan dijalankan, tertuduh telah memberi kerjasama yang baik dalam kes ini. Anak guam saya juga memohon maaf selain berjanji tidak akan mengulangi perbuatan sama,” kata peguam itu. – BERNAMA


Tragedi kepala air: Jenazah tujuh beranak selamat dikebumikan

KUANTAN: Jenazah tujuh beranak yang terbabit dalam tragedi fenomena kepala air di Jeram Air Putih, Kemaman, Terengganu, pada Ahad selamat dikebumikan di Perkuburan Islam Felda Lepar Hilir 3, di sini tengah malam Selasa.

Jenazah pasangan suami isteri, Karim Abdullah, 39, dan Azizah Eiyi, 40, serta lima anaknya selamat dikebumikan dalam satu liang lahad kira-kira jam 11.52 malam.

Lima lagi anak pasangan itu, Putri Balqis Izzati Abdul Rahman, 18; Putri Nurerina Natasya Karim, 10; Muhammad Zulqarnain Haikal Karim, 11; Muhammad Haziq Ziqree Karim, 6 dan Putri Aryana Umaira Karim, 4.

Sebelum itu, kesemua jenazah disembahyangkan di Masjid Ubbudiah, Felda Lepar Hilir 3 yang diimamkan Imam masjid, Ibrahim Mat Noor bersama-sama kira-kira 100 jemaah.

Tujuh van jenazah yang membawa kesemua jenazah secara berasingan itu bertolak dari Jabatan Perubatan Forensik Hospital Sultanah Nur Zahirah (HSNZ), Kuala Terengganu, kira-kira jam 6.25 petang.

Suasana pilu dan sedih menyelubungi upacara pengebumian apabila kira-kira 200 ahli keluarga dan kenalan yang hadir kelihatan sebak sewaktu diberikan peluang terakhir untuk menatap wajah jenazah sebelum dikebumikan.

Pada Ahad lalu, 10 individu termasuk sembilan sekeluarga dilaporkan hilang selepas dihanyutkan kepala air ketika berkelah di Jeram Air Putih pada petang Sabtu.

Setakat petang Selasa, mayat kelapan yang dikenal pasti sebagai Putri Alleya Maisarah, ditemui kira-kira jam 3 petang di kawasan beting jeram terbabit.

Ketua Polis Daerah Kemaman, Superintenden Hanyan Ramlan berkata, mayat kelapan itu ditemui berhampiran mangsa kedua yang ditemui kelmarin.

Dua lagi mangsa belum ditemukan ialah Putri Nor Fatin, 14 dan tunang kepada Putri Balqis Izzati iaitu Muhammad Fikri Saliman, 24.

Susulan tragedi kepala air ini kerajaan Terengganu telah menutup sementara kawasan perkelahan di Jeram Mawar, Air Putih tersebut bermula Isnin bagi memastikan tragedi sama tidak berulang dalam masa terdekat. – Sinar Harian

Author

Media Variasi

View all posts

View all posts


SPRM bekukan akaun milik Bersatu – Azam Baki

CYBERJAYA: Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki mengesahkan membekukan kesemua akaun milik Parti Pribumi Bersatu Malaysia (Bersatu).

Katanya, pembekuan akaun itu dilaksanakan bagi membolehkan pihak SPRM menjalankan siasatan berhubung salah laku yang didakwa dilakukan pemimpin parti berkenaan.

“Kita membekukan bagi membolehkan siasatan dijalankan yang kita klasifikasikan wang diterima secara rasuah atau ditafsir sebagai suapan.

“Pembekuan itu dibuat sehingga siasatan selesai,” katanya seperti dilapor Astro Awani hari ini.

Pembekuan akaun Bersatu itu turut disyaki mempunyai kaitan dengan siasatan terhadap penyelewangan dana kerajaan RM92.5 billion yang pada ketika itu kerajaan diterajui oleh Perikatan Nasional (PN) yang melaksanakan pelbagai pakej rangsangan susulan pandemik COVID-19.

Untuk rekod, SPRM pada Disember lalu mengesahkan sudah menerima butiran berhubung pecahan dana pakej rangsangan ekonomi yang dibelanjakan kerajaan pada 2020 dan 2021 berkaitan pengurusan COVID-19 daripada Kementerian Kewangan.

SPRM turut menyatakan fokus siasatan kini adalah terarah kepada dakwaan penyelewengan RM92.5 bilion membabitkan dana kerajaan daripada nilai dakwaan wang perbelanjaan negara yang dianggar hampir RM600 bilion.

Author

Diyana Rahip

View all posts

View all posts


‘Arahan siapa minta datang sini, ini bangunan saya’

KUALA LUMPUR: Hampir 20 orang pengamal media dihalang untuk membuat sebarang liputan di pekarangan bangunan Lembaga Pembangunan Pelaburan Malaysia (MIDA), Jalan Sentral di sini, hari ini.

Seorang individu dipercayai pegawai MIDA bertindak menyekat pengamal media untuk merakam video mahupun gambar berkaitan sesi rakaman keterangan yang dijalankan polis terhadap bekas Perdana Menteri, Tan Sri Muhyiddin Yassin.

“Arahan siapa yang minta datang sini, ini bangunan saya, tak boleh sebarang kenyataan atau gambar di sini,” tegas individu berkenaan.

Muhyiddin dilihat tiba di pekarangan bangunan MIDA kira-kira pukul 9.28 tadi.

Rakaman keterangan dijalankan hari ini susulan ucapannya berkaitan ‘fatwa’ politik dalam ceramah Pilihan Raya Kecil (PRK) di Kempas, Johor, 2 September lalu.

Difahamkan, keterangan Pengerusi Perikatan Nasional (PN) terbabit akan diambil oleh Unit Siasatan Jenayah Terkelas (USJT), Jabatan Siasatan Jenayah Bukit Aman.

Terdahulu media melaporkan Muhyiddin menerusi satu ceramah PRK menyifatkan tindakan mengundi bekas speaker Dewan Undangan Negeri (DUN) Johor, Suhaizan Kayat sebagai haram.

Timbalan Ketua Polis Negara, Datuk Seri Ayob Khan Mydin Pitchay berkata, Polis Diraja Malaysia (PDRM) telah membuka kertas siasatan terhadap Pengerusi Perikatan National (PN) itu.

Muhyiddin disiasat mengikut Seksyen 505 (b) Kanun Keseksaan dan Seksyen 233 Akta Komunikasi Multimedia 1998. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kronologi kes SRC Najib

KUALA LUMPUR: Datuk Seri Najib Tun Razak gagal dalam rayuan terakhirnya untuk mengetepikan sabitan dan hukuman penjara 12 tahun serta denda RM210 juta bagi kesalahan menyeleweng RM42 juta dana milik SRC International Sdn Bhd.

Panel lima hakim Mahkamah Persekutuan dipengerusikan Ketua Hakim Negara Tun Tengku Maimun Tuan Mat menolak rayuan bekas Perdana Menteri itu bagi mengetepikan keputusan Mahkamah Tinggi Kuala Lumpur pada 28 Julai 2020.

Mahkamah Rayuan pada 8 Dis 2021 turut mengekalkan keputusan itu.

Najib, 69, terpaksa menjalani hukuman penjara bermula hari ini.

Kes itu, yang mengambil masa empat tahun, telah menempuh pelbagai situasi termasuk prosidingnya dijalankan secara dalam talian ketika negara dilanda pandemik COVID-19.

Berikut adalah kronologi kes berkenaan:

4 Julai 2018 – Najib didakwa buat pertama kali di Mahkamah Sesyen di sini atas tiga pertuduhan CBT dan satu pertuduhan salah guna kuasa berhubung dana SRC International berjumlah RM42 juta. Kes kemudian dipindahkan ke Mahkamah Tinggi.

8 Ogos 2018 – Najib didakwa di Mahkamah Tinggi atas tiga pertuduhan pengubahan wang haram melibatkan dana sama (RM42 juta daripada SRC International) yang merupakan hasil kegiatan haram.

3 April 2019 – Perbicaraan bermula selepas Hakim Mahkamah Tinggi Mohd Nazlan Mohd Ghazali menolak permohonan Najib untuk mengisytiharkan tujuh pertuduhan terhadapnya sebagai tidak sempurna.

27 Ogos, 2019 – Pendakwaan menutup kesnya selepas 58 hari perbicaraan dan mendengar keterangan 57 saksi.

11 Nov 2019 – Mahkamah Tinggi memerintahkan Najib membela diri terhadap semua tujuh pertuduhan selepas mendapati pendakwaan berjaya membuktikan terdapat unsur menggunakan kedudukan, pecah amanah dan pengubahan wang haram.

3 Dis 2019 – Najib memberi keterangan membela diri di Mahkamah Tinggi sebagai saksi pertama pembelaan bagi menjawab pertuduhan terhadapnya.

11 Mac 2020 –  Selepas 19 saksi memberi keterangan sepanjang 33 hari, pembelaan menutup kesnya.

28 Julai 2020 – Mahkamah Tinggi menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah ke atas semua tujuh pertuduhan.

19 Okt 2020 – Najib memfailkan petisyen rayuan yang mengandungi 307 alasan beliau sepatutnya dibebaskan daripada semua pertuduhan.

5 April 2021 – Rayuan terhadap sabitan dan hukuman bermula di Mahkamah Rayuan.

18 Mei 2021 – Mahkamah Rayuan menangguhkan keputusannya ke satu tarikh yang ditetapkan kelak selepas selesai mendengar hujah kedua-dua pihak yang berlangsung selama 15 hari.

23 Nov 2021 – Mahkamah Rayuan menetapkan 8 Dis untuk keputusan rayuan itu. Najib memfailkan permohonan supaya ditangguhkan keputusan rayuannya kerana perlu menjalani kuantin kendiri selama tujuh hari sehingga 12 Dis setelah kembali dari Singapura dan hanya boleh hadir di mahkamah atau perhimpunan awam mulai 13 Dis.

24 Nov 2021 – Mahkamah Rayuan menolak permohonan Najib untuk menangguhkan tarikh keputusan rayuannya.

2 Dis 2021 – Najib Tun Razak memfailkan permohonan di Mahkamah Rayuan supaya membenarkan bukti baharu dikemukakan dalam rayuannya termasuk daripada Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki.

3 Dis 2021 – Mahkamah Rayuan menetapkan 7 Dis untuk mendengar permohonan memasukkan bukti baharu.

7 Dis 2021 – Mahkamah menolak permohonan Najib untuk menangguhkan prosiding permohonannya dan keputusan rayuan yang ditetapkan pada 8 Dis berikutan peguam pasukan pembelaan menjadi kontak kasual dengan individu yang disahkan positif COVID-19.

8 Dis 2021 – Keputusan rayuan Najib dijalankan secara dalam talian kerana Najib dan peguamnya menjalani kuarantin. Pada hari sama, Najib memfailkan rayuan di Mahkamah Persekutuan.

7 Jan 2022 – Najib memohon Mahkamah Persekutuan mendengar rayuannya bagi mengemukakan bukti baharu dalam kes SRC terlebih dahulu.

25 Jan 2022 – Firma guaman Tetuan Shafee & Co telah menyerahkan surat enam halaman kepada sekretariat Ketua Hakim Negara Tun Tengku Maimun Tuan Mat mengenai hasrat Najib untuk melantik Peguam Diraja dari UK bagi membantu bekas Perdana Menteri itu dalam isu rumit dan persoalan undang-undang dalam rayuan kes SRC International beliau di Mahkamah Persekutuan.

2 Mac 2022 – Mahkamah Persekutuan menolak permohonan Najib untuk mengosongkan tarikh pendengaran rayuan kes itu susulan dakwaan terdapat bukti baharu dalam usaha beliau untuk mengetepikan sabitan dalam kes SRC International yang dijadualkan pada 15 dan 16 Mac.

16 Mac 2022 – Najib gagal buat kali kedua untuk mengemukakan bukti baharu dalam rayuan kes SRC.

11 April 2022 – Najib melalui Tetuan Shafee & Co memohon lanjutan masa selewat-lewatnya 25 April untuk memfailkan petisyen rayuan.

25 April 2022 – Najib memfailkan petisyen rayuan dan mengemukakan 94 alasan mengapa beliau harus dibebaskan daripada pertuduhan dalam kes SRC International.

29 April 2022 – Mahkamah Persekutuan telah menetapkan 10 hari pada Ogos untuk mendengar rayuan Najib terhadap sabitan dan hukuman penjara bagi kesalahan menyeleweng RM42 juta dana SRC International.funds.

31 Mei 2022 – Jonathan Laidlaw, Peguam Diraja dari United Kingdom memfailkan notis usul saman pemula bagi mewakili Najib dalam rayuan kes SRC International.

7 Jun 2022 – Najib memfailkan permohonan untuk mengemukakan bukti tambahan kepada Mahkamah Persekutuan bagi membatalkan keseluruhan perbicaraan kes SRC International.

13 Jun 2022 – Pendakwaan memfailkan afidavit bagi membantah permohonan Laidlaw untuk mewakili Najib dalam rayuan kes SRC International.

16 Jun 2022 – Hakim Mahkamah Tinggi Datuk Wan Ahmad Farid Wan Salleh menarik diri daripada mendengar permohonan Laidlaw untuk mewakili Najib.

27 Jun 2022 – Majlis Peguam memfailkan afidavit membantah permohonan Laidlaw untuk mewakili Najib dalam rayuan akhir SRC International.

21 Julai 2022 – Mahkamah Tinggi menolak permohonan Laidlaw untuk mewakili Najib dalam rayuan terakhir kes SRC International.

26 Julai 2022 – Najib telah menggugurkan serta-merta perkhidmatan Tetuan Shafee & Co daripada mewakilinya dalam rayuan terakhir kes SRC International di Mahkamah Persekutuan dan pada masa sama, peguam Hisyam Teh Poh Teik dilantik sebagai peguam utama untuk mewakili Najib.

15 Ogos 2022 – Mahkamah Persekutuan membenarkan permohonan pembelaan untuk meminda notis usul Najib bagi mengemukakan bukti baharu dalam rayuan terakhirnya dalam kes SRC International.

16 Ogos 2022 – Najib gagal dalam permohonannya untuk mengemukakan bukti baharu pada rayuan terakhir kes SRC International.

16 Ogos 2022 – Mahkamah Persekutuan menolak permohonan Najib untuk menangguhkan pendengaran rayuan bagi kes SRC International dan menetapkan 18 Ogos untuk mendengar rayuan itu.

18 Ogos 2022 – Mahkamah Persekutuan mula mendengar rayuan terakhir Najib dalam kes SRC International.

18 Ogos 2022 – Mahkamah Persekutuan menolak permohonan Hisyam untuk menarik diri daripada mewakili Najib Tun Razak dalam rayuan akhir.

19 Ogos 2022 – Pihak pendakwaan selesai mengemukakan hujahan dalam rayuan akhir Najib bagi kes penyelewengan dana SRC International di Mahkamah Persekutuan.

19 Ogos 2022 – Najib menamatkan khidmat peguam caranya, Zaid Ibrahim Suflan TH Liew & Partners (ZIST), daripada mewakilinya dalam rayuan akhir.

23 Ogos, 2022 – Najib memohon supaya Ketua Hakim Negara Tun Tengku Maimun Tuan Mat menarik diri daripada mendengar rayuan akhir kesnya membabitkan dana SRC International.

23 Ogos 2022 – Muhammad Shafee gagal menangguhkan hujahan bagi prosiding agar Ketua Hakim Negara menarik diri daripada mendengar rayuan Najib. – BERNAMA


Kerajaan gesa SPRM segerakan siasatan isu LCS – Ismail Sabri

Beliau berkata perkara berkenaan yang dibincangkan secara terperinci pada Mesyuarat Jemaah Menteri hari ini turut meminta Peguam Negara agar membuat pendakwaan sekiranya terdapat bukti kukuh serta membawa pihak yang bertanggungjawab ke muka pengadilan.

“Saya bagi pihak kerajaan, memberi jaminan bahawa siasatan berhubung isu ini dijalankan dengan telus dan kerajaan tidak akan melindungi sesiapa pun yang terlibat,” katanya dalam kenyataan hari ini.

Ismail Sabri berkata beliau telah memanggil Peguam Negara Tan Sri Idrus Harun dan Ketua Pesuruhjaya SPRM Tan Sri Azam Baki selepas mesyuarat itu dan meminta mereka untuk segera bertindak selaras dengan keputusan mesyuarat.

Menegaskan bahawa kerajaan memandang serius isu LCS, Perdana Menteri berkata Mesyuarat Jemaah Menteri juga memutuskan agar Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) yang dipengerusikan bekas Ketua Audit Negara Tan Sri Ambrin Buang dibenarkan untuk disiarkan kepada umum.

Selain itu, Jemaah Menteri juga mencadangkan supaya Laporan Pengauditan Forensik Projek LCS yang dijalankan pada 2019 dinyahklasifikasikan, namun proses itu perlu mendapat nasihat dan pandangan Peguam Negara dan Ketua Audit Negara terlebih dahulu.

“Keputusan Jemaah Menteri hari ini tidak akan mengganggu Proses Mobilisasi di bawah Pelan Pemulihan LCS yang diputuskan Jemaah Menteri pada 20 April 2022,” katanya.

Dalam pada itu, Perdana Menteri berkata kerajaan komited untuk meneruskan projek LCS atas kepentingan pertahanan negara selaras dengan keperluan Tentera Laut Diraja Malaysia (TLDM).

Khamis lepas, PAC mendedahkan sembilan prosiding berhubung isu LCS bermula 18 November 2020 mendapati tiada satu kapal LCS telah disiapkan walaupun kontrak projek itu yang diberikan secara rundingan terus bernilai RM6.083 bilion itu memperuntukkan lima kapal seharusnya disiapkan dan diserah setakat Ogos 2022. – BERNAMA


Dewan Rakyat lakar sejarah bahas Laporan Ketua Audit Negara

KUALA LUMPUR: Mesyuarat Kedua Persidangan Dewan Rakyat yang berlangsung dari 22 Mei lepas melabuhkan tirai hari ini dengan kejayaan terbesar yang dilakar adalah membenarkan Laporan Ketua Audit Negara (LKAN) Tahun 2021 Siri 2 dibahaskan buat julung kali.

Inisiatif itu merupakan usaha Kerajaan Perpaduan yang berpendirian perbahasan LKAN sebagai reformasi dalam meningkatkan kecekapan, keberkesanan dan kualiti pengauditan.

Walaupun mendapat tentangan dan perdebatan hangat Ahli Parlimen pembangkang yang menyifatkan laporan itu tidak harus dibahas kerana menjadi tanggungjawab Jawatankuasa Kira-Kira Wang Negara (PAC) membuat teguran dan dapatan, kerajaan tetap meneruskannya bagi mencari penambahbaikan.

Yang Dipertua Dewan Rakyat, Tan Sri Johari Abdul turut bersetuju usul LKAN dibahaskan berikutan permintaan rakyat dan pegawai yang mahu ianya dibincangkan secara terbuka khususnya melibatkan kewangan negara.

Sementara itu, sembilan rang undang-undang (RUU) diluluskan iaitu RUU Kesihatan Mental (Pindaan) 2023, RUU Tenaga Boleh Baharu (Pindaan) 2023, RUU Pihak Berkuasa Pembangunan Tenaga Lestari (Pindaan) 2023, RUU Fi (Jabatan Penyiaran Malaysia) (Pengesahan) 2023.

Turut diluluskan RUU Insolvensi (Pindaan) 2023, RUU Suruhanjaya Koperasi Malaysia (Pindaan) 2023, RUU Kanun Tatacara Jenayah (Pindaan) (No.2) 2023, RUU Kanun Keseksaan (Pindaan) (No.2) 2023 dan RUU Pencetakan Teks Al-Qur’an (Pindaan) 2023.

Pada sidang ini juga, Menteri Kesihatan, Dr Zaliha Mustafa memaklumkan RUU Kawalan Produk Merokok Demi Kesihatan Awam 2023 akan dirujuk kepada Jawatankuasa Pilihan Khas (JKPK) Kesihatan Parlimen untuk penelitan lanjut.

Ia berdasarkan Peraturan 54 (1) Peraturan-Peraturan Majlis Mesyuarat Dewan Rakyat supaya RUU berkenaan dirujuk kepada jawatankuasa itu bagi membuat syor-syor selain meneliti dasar Generasi Penamat (GEG) serta peruntukan berkaitan.

Selain penerangan berkaitan perolehan vaksin COVID-19 menerusi pembentangan Kertas Putih Pengurusan Perolehan Vaksin COVID-19, Kementerian Kesihatan juga membentangkan Kertas Putih Kesihatan.

Ia antara lain menggariskan status semasa, jurang dan kekangan dihadapi sistem kesihatan negara dan cadangan penyelesaian yang bersifat struktural dan sistemik merangkumi reformasi penyampaian perkhidmatan, pembiayaan dan tadbir urus secara berfasa dalam tempoh 15 tahun.

Sebelum menangguhkan sidang, Johari berkata persidangan kali ini menyaksikan 10 Pengerusi Jawatankuasa Pemilihan Khas Parlimen dipilih melalui mesyuarat pada 20 dan 23 Mei 2023 lepas.

Beliau turut mengucapkan terima kasih kepada semua Ahli Parlimen kerana memberi kerjasama dan membolehkan persidangan berjalan dengan sempurna.

Mengikut takwim di laman rasmi Parlimen, Mesyuarat Ketiga Dewan Rakyat akan berlangsung 32 hari dari 9 Oktober hingga 30 November. – BERNAMA


Majlis Gereja-Gereja Malaysia nafi tuduhan Muhyiddin

CYBERJAYA: Majlis Gereja-Gereja Malaysia menafikan tuduhan bekas perdana menteri, Tan Sri Muhyiddin Yassin bahawa penganut Kristian di sini berganding bahu dengan sekumpulan Yahudi untuk mempromosi dan mengkristiankan Malaysia.

Setiausaha Agungnya, Jonathan Jesudas berkata, pihaknya terkejut dengan kenyataan yang dikeluarkan Muhyiddin dalam satu ceramah Pilihan Raya Umum ke-15 (PRU15) PN baru-baru ini.

“Kenyataan ini bukan sahaja tidak benar malah tidak bertanggungjawab bagi seorang ahli politik yang mempunyai pendirian untuk membuat kenyataan sedemikian kepada umum yang dibawa dan dilihat secara meluas di media sosial atau orang ramai.

“Kita hidup dalam negara berbilang agama dan kaum dan sensitiviti setiap masyarakat perlu diambil kira semasa berucap di forum awam.

“Kenyataan sebegitu, yang dilafazkan secara sembarangan, mempunyai kecenderungan untuk menimbulkan ketegangan dan persengketaan kaum dan agama,” tegasnya dalam satu kenyataan pada Khamis.

Justeru, beliau menggesa agar pihak berkuasa segera bertindak di atas tuduhan Muhyiddin itu bagi menangani perkara itu berulang.

“Perkara ini mesti ditangani pihak berkuasa untuk memastikan pengabaian terang-terangan terhadap kebenaran, dan sensitiviti pelbagai agama tidak dibenarkan atau berulang,” jelasnya lagi.

Terdahulu, Muhyiddin berkata dalam ceramahnya supaya rakyat Malaysia tidak mengundi PH dalam PRU15 kerana parti itu disokong penganut Kristian dan sekumpulan Yahudi untuk untuk mempromosi dan mengkristiankan Malaysia.

Author

Faridah Amiratul

View all posts

View all posts


Berang asyik cari kesalahan, geng ‘pilot darat’ protes depan pejabat JPJ di Terengganu,

CYBERJAYA: Sekumpulan pemandu lori membuat protes tunjuk perasaan di hadapan pejabat Jabatan Pengangkutan Jalan (JPJ) di Terengganu pada Ahad.

Menerusi video tular, kelihatan pemandu lori yang dianggarkan berjumlah 1,000 orang memenuhi pekarangan JPJ sebagai tanda protes terhadap operasi penguatkuasaan yang dikenakan terhadap mereka.

Difahamkan, protes tersebut berpunca daripada tindakan JPJ yang berterusan mencari kesalahan pemandu lori sehingga yang bukan hanya diatas jalan raya namun sehingga ke dalam kawasan kuari.

♬ bunyi asal – Mierul Chekkk1 – Mierul Chekkk1

Melalui video tular lain, pemilik video menyeru semua pemandu lori untuk turun ke pekarangan pada Ahad untuk meluahkan penindasan yang dihadapi pemandu lori.

“Diminta semua pemandu kenderaan berat terutama lori untuk hadir ke ibu pejabat JPJ Kuala Terengganu pada hari esok (Ahad) 15hb pada jam 8 pagi untuk meluahkan hasrat hati yang terpendam sebagai driver lori.

“Diminta esok tiada kenderaan berat di atas jalan raya. Sokongan anda amat-amat dihargai.

“Marilah semua kita bersatu hati untuk turun beramai-ramai memberi sokongan di mana harini driver lori diibaratkan membawa dadah dan seperti musuh no 1 jalanan,” tulisnya.

Author

Nurul Ain Japri

View all posts

View all posts


KEMAS wujudkan pusat daya maju percuma

PADANG TERAP: Jabatan Kemajuan Masyarakat (KEMAS), mewujudkan Bengkel Pusat Daya Maju atau COME yang menyediakan pelbagai peralatan bagi tujuan keusahawanan untuk kegunaan masyarakat di luar bandar secara percuma.

Menteri Pembangunan Luar Bandar, Datuk Seri Mahdzir Khalid berkata, kewujudan COME selaras dengan Aspirasi Keluarga Malaysia bagi memastikan kumpulan sasar golongan B40 menerima faedah daripada perkhidmatan yang disediakan oleh kerajaan untuk meningkatkan pendapatan.

“Golongan peniaga atau usahawan baharu bidang jahitan contohnya yang tidak mempunyai peralatan lengkap boleh menggunakan peralatan yang disediakan secara percuma di Pusat Daya Maju ini.

“Dengan adanya Bengkel COME ini, mereka boleh datang menggunakan mesin-mesin jahit yang canggih seperti mesin sulam berkomputer, mesin jahit tepi dan juga mendapat bimbingan daripada Pemaju Masyarakat KEMAS yang mahir dalam bidang jahitan untuk memberikan tunjuk ajar,” katanya.

Beliau berkata demikian pada sidang media selepas majlis Pelancaran Pusat Daya Maju KEMAS di sini hari ini.

Turut hadir, Ketua Pengarah KEMAS, Datuk Mohamad Yasid Bidin, Timbalan Ketua Pengarah (Operasi) Ahmad Kamal Idris Mohd Nawawi dan Pengarah KEMAS Kedah, Noor Azman Abd Rahman.

Jelas Mahdzir, setiap negeri mempunyai satu COME yang diwujudkan di premis Bengkel Jahitan KEMAS sedia ada yang dijangka memberi manfaat kepada 3,000 orang usahawan baharu.

Beliau yakin dengan pembukaan 14 buah bengkel COME itu akan memberi banyak manfaat kepada masyarakat khususnya di kawasan luar bandar.

“Kita akan membuka lebih banyak kelas-kelas kemahiran di seluruh negara bagi memenuhi keperluan Keluarga Malaysia khususnya di luar bandar.

“Sejajar dengan kewujudan Pusat Daya Maju, pada tahun ini juga, KEMAS melaksanakan kioks “QUKIS KEMAS” keluarga Malaysia yang merupakan platfom terbaik bagi membantu mempromosi dan memasarkan produk–produk usahawan bimbingan KEMAS,” kata Mahdzir.

Sejak tahun 2019 hingga kini, KEMAS merekodkan sejumlah 166,788 orang telah menghadiri kelas-kelas kemahiran yang dikendalikannya.

Manakala program Bantuan Quickwin yang diperkenalkan KEMAS sejak tahun 2016 pula telah memberi manfaat kepada seramai 18,477 orang dengan 16,618 orang daripadanya adalah golongan wanita.

Ianya merupakan antara inisiatif yang disediakan KEMAS bagi meningkatkan ekonomi masyarakat di luar bandar.

Author

Tun Puteh Wanti

View all posts

View all posts


Ibu pelajar MRSM dedah isu buli sudah lama berlaku

KUALA LUMPUR: Ibu kepada pelajar Maktab Rendah Sains Mara (MRSM) Kuantan yang menjadi mangsa buli, Nazrah Mohamed mendakwa isu buli dan gengsterism di MRSM sudah lama berlaku.

Perkara itu didedahkan di Facebook miliknya yang mendakwa kes telah berlarutan di MRSM tersebut sejak bulan Jun sehingga ke hari ini.

“Kami masih tidak nampak penyelesaian malah kes semakin menjadi-jadi dan bertambah serius yang mana anak kami dan beberapa pelajar lain berterusan menjadi mangsa perbuatan khianat dan gengsterism.

“Sebagai ibu bapa kami tidak boleh berdiam diri,” catatnya.

Nazrah turut berkongsi kronologi kes-kes yang berlaku di MRSM Kuantan di akaun Facebook miliknya.

Justeru, sehingga saat ini, pihaknya masih menunggu maklum balas dari pihak maktab dan pihak polis.

“Pihak MRSMKu begitu lembab dalam mengambil tindakan dan menyiasat perkara ini. Sikap acuh tak acuh pihak Pengurusan MRSMKu tidak boleh diterima sama sekali.

“Kes-kes masih berulang dan sehingga hari ini telah melibatkan body contact. Adakah pihak MRSMKu nak tunggu sehingga ada kehilangan nyawa baru nak bertindak?

“Kami menuntut pihak MRSM Kuantan mencari pelaku tersebut segera dan mengenakan tindakan keras ke atasnya.

“Kami juga mahu perkara ini diselesaikan dengan segera kerana ia babitkan ‘body contact’ dan ianya bukan lagi kes gengsterism atau perbuatan khianat tetapi kes jenayah yang semakin menjadi-jadi di dalam MRSM Kuantan,” katanya, menerusi hantaran Facebook itu yang mendapat 21,000 tanda suka.

Sementara itu, Kementerian Pembangunan Luar Bandar (KPLB) menyerahkan isu itu kepada pihak polis untuk menjalankan siasatan sebelum tindakan selanjutnya diambil.

Author

Tun Puteh Wanti

View all posts

View all posts


Formula baharu pertukaran syif waktu puncak atasi kesesakan di BSI, KSAB – KP Imigresen

JOHOR BAHRU: Jabatan Imigresen Malaysia (JIM) akan melaksanakan formula baharu pertukaran syif di pintu keluar masuk laluan darat di Kompleks Kastam, Imigresen dan Kuarantin (CIQ) di Bangunan Sultan Iskandar (BSI) dan Kompleks Sultan Abu Bakar (KSAB)  bagi memastikan semua kaunternya dibuka ketika waktu puncak.

Ketua Pengarahnya, Datuk Ruslin Jusoh berkata, pelaksanaan formula baharu yang akan diumumkan minggu hadapan itu penting bagi memastikan tidak berlaku kesesakan ketika waktu puncak berikutan tiada kakitangan di kaunter, disebabkan pertukaran syif petugas.

“Ini antara isu yang dibangkitkan Menteri Besar Johor, Datuk Onn Hafiz Ghazi baru-baru ini di mana waktu puncak pertukaran syif adalah pada pukul 7 pagi yang merupakan waktu kritikal. Kita sedang mengkaji dan Insya-Allah dalam minggu depan kita akan ada satu formula lain kerana kita tidak mahu walaupun hanya dua hingga tiga minit (pertukaran di waktu puncak) ia akan memberi kesan terhadap penyuraian trafik masuk ke Singapura khususnya.

“Apa yang kita akan laksanakan adalah kita hendak pastikan bahawa ketika waktu puncak tidak berlakunya pertukaran syif dan waktu kita cadangkan mungkin selepas waktu puncak. Kita akan umumkan kemudian bagaimana format yang kita akan laksanakan,” katanya kepada pemberita selepas meninjau CIQ BSI di sini pagi ini.

Turut hadir Pengerusi Jawatankuasa Kerja Raya, Pengangkutan dan Infrastruktur Negeri Johor Mohamad Fazli Salleh.

Beliau juga berkata, sebanyak 100 lagi kakitangan baharu akan ditempatkan di CIQ BSI akhir Mei ini susulan sebanyak 231 rekrut Imigresen bakal tamat latihan pada 20 Mei ini.

Katanya, ketika ini CIQ BSI mempunyai 1,074 kakitangan Imigresen berbanding keperluan kakitangan iaitu 1,347.

“JIM turut menempatkan sebanyak 20 pasukan tindakan pantas (QRT Team) bagi membolehkan penggantian kakitangan Imigresen dan pembukaan kaunter dilakukan secara maksimum dan tanpa gangguan sepanjang waktu puncak.

“Selain itu, tambahan 20 lagi anggota Jabatan Sukarelawan Malaysia (RELA) turut ditempatkan di CIQ BSI bagi membantu dan menyegerakan penyuraian trafik di Tambak Johor bagi mengelakkan berlakunya kesesakan

“Selain 100 kakitangan baharu ditempatkan di CIQ BSI, sebanyak 700 perjawatan baharu Imigresen sudah diluluskan kerajaan tahun ini dengan sebahagian besarnya akan diletakkan di CIQ BSI, KSAB selain Lapangan Terbang Antarabangsa Kuala Lumpur (KLIA), yang mengalami kekurangan kakitangan,” katanya.

Sementara itu, Ruslin berkata, proses penggabunggan 38 kaunter di BSI memendekkan masa urusan setiap kenderaan yang memasuki negara ini sedang giat dilakukan.

Katanya, setakat ini sebanyak 19 kaunter sudah selesai menjalani penggabungan membabitkan urusan Imigresen, Jabatan Pengangkutan Jalan (JPJ) dan proses Touch N Go, sekali gus mampu memendekkan urusan dokumentasi masuk ke negara ini.

“Sebanyak 19 kaunter lagi sedang giat menjalani proses penggabungan yang dijangka siap tahun ini juga.

Selain itu, penambahan 20 ‘autogate’ sedang dilaksanakan sehingga Julai ini selain penambahan ruang bas yang dijangka selesai hujung bulan di CIQ BSI sementara penambahan 33 kaunter ‘Mbike’ lagi sedang dilaksanakan di KSAB ketika ini,” katanya.

Sebelum ini , Menteri Besar Johor Datuk Onn Hafiz dilaporkan berkata Kerajaan Johor dan Kementerian Dalam Negeri (KDN) akan melaksanakan beberapa inisiatif bagi menangani isu kesesakan yang berlaku di CIQ BSI, dan KSAB.

Onn Hafiz berkata Johor dan Kerajaan Persekutuan sentiasa komited dalam memperbaiki serta menambah baik sistem sedia ada, sekali gus mengurangkan kesesakan laluan darat antara Malaysia dan Singapura melalui Tambak Johor dan Laluan Kedua Malaysia-Singapura (Linkedua). – BERNAMA


KPN jamin siasatan telus kes bunuh di Tawau

BANDAR PERMAISURI: Ketua Polis Negara, Tan Sri Acryl Sani Abdullah Sani memberi jaminan bahawa siasatan berhubung kes bunuh di Tawau, Sabah yang dipercayai melibatkan pegawai dan anggotanya akan dibuat secara telus.

Beliau berkata, siasatan yang dijalankan sendiri oleh pasukan khas dari Bukit Aman itu tidak akan mengambil kira apa juga status mereka yang terlibat dan undang-undang akan dikuatkuasakan terhadap mereka jika didapati bersalah.

“Oleh kerana ia melibatkan sensitiviti berkait dengan mereka yang terlibat, buat masa ini kita perlu buat siasatan yang terperinci kerana kita perlu betul-betul pasti dengan motif pelaku.

“Jika betul mereka terlibat, tindakan undang-undang tetap diambil,” katanya kepada pemberita selepas majlis pelepasan Kejohanan Kuda Lasak Antarabangsa Piala Polis Diraja Malaysia (PDRM) di Terengganu International Endurance Park di Setiu di sini hari ini.

Beliau mengulas mengenai empat pegawai kanan dan empat pegawai rendah polis yang direman tujuh hari bagi membantu siasatan kes berkaitan Seksyen 302 Kanun Keseksaan di Tawau.

Sebelum ini, Pesuruhjaya Polis Sabah, Datuk Idris Abdullah dilaporkan berkata, PDRM telah menubuhkan pasukan siasatan khas dari Bukit Aman bagi menjalankan siasatan kes terbabit.

Sementara itu, mengenai penahanan beberapa individu termasuk pegawai dan anggota polis yang disyaki terlibat dalam sebuah pertubuhan haram di Dungun baru-baru ini, Acryl Sani berkata, siasatan telus akan dilakukan dan pihaknya tidak akan bertolak ansur dengan mereka yang terlibat.

“Kumpulan ini begitu ketara hingga mereka buat tindakan-tindakan (keterlaluan), hingga sanggup buat ugutan kepada polis sendiri. Jadi kita tidak boleh biar kegiatan seperti ini berleluasa,” katanya.

Ditanya sama ada pihaknya mengesan kegiatan pertubuhan sama di negeri lain, beliau berkata, setakat ini tiada sebarang maklumat diperoleh mengenai perkara itu.

Beliau berkata, pihak polis menerima maklumat bahawa pertubuhan haram tersebut aktif di sekitar Dungun mulai 2021. – BERNAMA


Perbicaraan kes Syed Saddiq: Pembelaan tutup kes

KUALA LUMPUR: Pasukan pembelaan Ahli Parlimen Muar, Syed Saddiq Syed Abdul Rahman, yang berdepan empat pertuduhan bersubahat pecah amanah, salah guna harta dan pengubahan wang haram, menutup kesnya hari ini selepas memanggil empat saksi untuk memberi keterangan.

Hakim, Datuk Azhar Abdul Hamid menetapkan 10 dan 11 April ini untuk mendengar hujahan lisan daripada kedua-dua pihak selepas peguam Gobind Singh Deo, yang mewakili Syed Saddiq, memaklumkan bahawa pembelaan menutup kesnya.

Hakim itu turut menetapkan sebelum atau pada 3 April ini untuk pendakwaan dan pembelaan memfailkan hujahan bertulis.

Pada 28 Oktober tahun lepas, Syed Saddiq, 30, diperintahkan membela diri atas empat pertuduhan itu selepas pihak pendakwaan berjaya membuktikan kes prima facie terhadap tertuduh di akhir kes pendakwaan.

Bekas Menteri Belia dan Sukan itu memberi keterangan membela diri selama dua hari bermula 22 Februari lepas.

Turut memberi keterangan sebagai saksi pembelaan ialah bekas Ketua Penerangan Angkatan Bersatu Anak Muda (Armada) Ulya Aqamah Husamudin, bekas pegawai khas kepada Syed Saddiq, Mohamed Amshar Aziz dan bekas setiausaha peribadi kepada Syed Saddiq, Siti Nurul Hidayah.

Terdahulu, Siti Nurul Hidayah yang menyambung keterangannya berkata laporan polis yang dibuat berhubung dakwaan beliau dikasari dan diugut oleh pegawai-pegawai Suruhanjaya Pencegahan Rasuah Malaysia (SPRM) ketika dipanggil memberi keterangan dalam siasatan terhadap Syed Saddiq pada 2020 adalah benar.

Menurut saksi pembelaan keempat itu, beliau juga pernah berjumpa dengan pegawai kanan SPRM dikenali sebagai Ihsan, yang memperkenalkan diri sebagai pegawai penyiasat dalam kes Syed Saddiq.

Syed Saddiq yang dipanggil semula untuk memberi keterangan turut membuat pengecaman ke atas Ihsan atau nama sebenarnya Mohd Ihsan Sapuan.

Semasa prosiding sebelum ini, Syed Saddiq dirujuk oleh peguam bela dengan transkrip rakaman audio yang didakwa mengandungi perbualan antara Syed Saddiq dengan Ihsan.

Dalam transkrip tersebut, Ihsan dikatakan cuba memujuk Syed Saddiq supaya menyokong Tan Sri Muhyiddin Yassin, kerana bekas Perdana Menteri itu yang membawa beliau menyertai Bersatu, masih mengambil berat terhadapnya dan memaklumkan bahawa SPRM menjadi ‘alat’ apabila berlaku pertukaran kerajaan.

Syed Saddiq didakwa bersubahat dengan bekas Penolong Bendahari Armada Bersatu Rafiq Hakim Razali, yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bekas Ketua Armada itu didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise, untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Beliau juga berhadapan dua pertuduhan melibatkan diri dalam aktiviti pengubahan wang haram, iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – BERNAMA


Kesilapan atau disengajakan? Isteri pemain bola sepak promosi laman perjudian

PARA peminat bola sepak di Malaysia pasti teruja untuk melihat pemain kita yang beraksi di luar negara. Sebagai contoh, Kogileswaran yang beraksi di Liga Division 2 Korea dan Safawi Rasid di Liga Thailand.

Namun, agak sukar untuk peminat di Malaysia untuk melihat para pemain ini beraksi secara langsung di kaca TV kerana stesen televisyen di negara ini tiada akses untuk perlawanan mereka. Jadi terpaksalah sebagai peminat terpaksa mengakses laman web yang tidak rasmi untuk ‘live streaming’ perlawanan membabitkan pemain Malaysia.

Laman web yang tidak rasmi ini kebanyakannya merupakan laman web untuk perjudian dalam talian sahaja dan dalam masa yang sama masih menyiarkan perlawanan bola sepak di dalam laman web tersebut.

Baru-baru ini, Syifa Melvin isteri kepada Safawi Rasid berkongsi sebuah laman web untuk diakses para peminat  Safawi di Malaysia. Perkara ini kurang menyenangkan kerana laman web yang dikenali sebagai Score808 ini merupakan laman web perjudian haram di atas talian.

Mungkin niat Syifa itu hanya untuk berkongsi kepada para peminat di mana mereka boleh menonton ‘live stream’ secara percuma perlawanan membabitkan pasukan yang diwakili Safawi Rasid iaitu Ratchaburri FC tetapi ia menjadi tidak manis apabila ‘link’ itu merupakan laman web perjudian.

Seharusnya, Syifa perlu mengambil langkah yang sewajarnya seperti membuat semakan terlebih dahulu pada laman web tersebut sebelum berkongsi di laman sosial miliknya supaya tidak menimbulkan sebarang fitnah.

Menurut laporan Semuanya BOLA, mereka pernah mendedahkan kesalahan beberapa laman sukan yang mempromosikan pautan berkaitan perjudian untuk para penyokong bola sepak tempatan.

Seharusnya perkara ini perlu dielakkan oleh mana-mana pihak dan semoga perkara ini turut menjadi iktibar kepada Syifa mahupun sesiapa selepas ini untuk lebih berwaspada untuk berkongsi ‘link’ yang berkaitan dengan perjudian di laman sosial.

Author

Muhammad Nor Fadzly Mahat

View all posts

View all posts


Najib ulangi sumpah laknat, pertahan diri tak bersalah

KUALA LUMPUR: Datuk Seri Najib Tun Razak sekali lagi mengulangi lafaz sumpah laknat kali ke empat sejak tahun 2019 sebagai menyatakan beliau tidak bersalah di atas tuduhan salah guna kuasa, pecah amanah dan pengubahan wang haram dana SRC International Sdn Bhd (SRC).

Negara menyaksikan tiga kerajaan bertukar dengan tiga Perdana Menteri dalam tiga tahun sejak tahun 2020, pelbagai musibah melanda termasuk pandemik, kematian, PKP, hilang kerja dan kesan ekonomi yang dahsyat.

Bekas Perdana Menteri keenam negara itu tenang ketika melafazkan sumpah itu diiringi hujan renyai membasahi bumi Masjid Kampong Bharu malam tadi dengan ribuan jemaah mendengarnya.

Berikut adalah teks sumpah yang dilafazkan:

“Aku Mohd Najib bin Abdul Razak setelah berusaha dan berjuang sebaik mungkin untuk mendapatkan keadilan ke atas aku di dunia ini dengan itu aku melafazkan ucapan mubahallah ini.”

“Wallahi Wabilahi Wattawallahi. Sejak aku diberi amanah memimpin negara Malaysia dan sehingga saat ini, pertama aku tidak pernah mengetahui secara khusus pada bila-bila masa dana RM42 juta itu datang daripada syarikat SRC secara langsung atau tidak langsung.

“Kedua, aku tidak pernah menerbitkan atau bersetuju tubuhkan mana-mana syarikat SRC untuk tujuan merangkumi apa-apa dana SRC bagi kegunaan peribadi aku dan keluarga aku.

“Ketiga, aku tidak pernah mengarahkan mana-mana pengarah untuk menyelewengkan apa-apa dana SRC ke dalam akaun bank aku untuk apa-apa tujuan pun.

“Keempat, aku tidak pernah terlibat dalam mesyuarat Kabinet bagi pinjaman KWAP sebanyak RM4 bilion kepada syarikat SRC untuk aku mendapat RM42 juta sebagai habuan.

“Jika aku berdusta di atas sumpahan ini, Ya Allah laknatlahMu ke atas diriku, sebaliknya jika ia fitnah yang dirancang oleh musuh politikku maka Ya Allah, aku bermohon sesungguhnya kepadamu agar laknatilah mereka serta yang bersubahat dan bersekongkol dengan mereka, Ya Allah hanya kepadaMu aku bergantung dan berserah diri,” lafaznya.

Terdahulu, Najib menyatakan tujuannya membuat sumpah laknat bagi membersihkan namanya, keluarganya serta arwah kedua ibu bapanya.

Selain itu, beliau tidak reda rakyat Malaysia berterusan menerima fitnah tentang dirinya.

Banyak ketidakpastian dilihat mengenai apa yang bakal berlaku dalam rayuan terakhir Najib berhubung kes penyelewengan dana SRC International Sdn Bhd, susulan keengganan peguamnya untuk membuat sebarang hujahan bagi membela bekas perdana menteri itu.

Jumaat lalu peguam utama Najib, Hisyam Teh Poh Teik memaklumkan panel lima anggota Mahkamah Persekutuan yang diketuai Ketua Hakim Negara Tun Tengku Maimun Tuan Mat bahawa beliau juga tidak akan mengemukakan hujahan lisan untuk anak guamnya.

Author

Tun Puteh Wanti

View all posts

View all posts


Tentukan hukum haram undi calon PH cetus salah faham, cemar Islam – Menteri Agama

CYBERJAYA: Tindakan Tan Sri Muhyiddin Yassin yang menyatakan hukum haram bagi individu mengundi calon parti lawan pada Pilihan Raya Kecil (PRK) Parlimen Pulai, boleh menimbulkan salah faham dalam masyarakat dan mencemar kesucian Islam.

Bimbang dengan perkara itu, Datuk Dr Mohd Na’im Mokhtar berkata, istilah haram boleh didefinisikan kepada enam maksud berdasarkan Kamus Dewan Bahasa dan Pustaka (DBP).

Namun, Menteri di Jabatan Perdana Menteri (Hal Ehwal Agama) itu berkata, masyarakat di negara ini umumnya mengaitkan penggunaan istilah tersebut dengan hukum syarak, iaitu hukum tegahan dalam Islam.

Dalam erti kata lain, katanya, hukuman tegahan itu menjanjikan ganjaran pahala bagi individu yang mematuhinya manakala dosa bagi mereka yang mengingkarinya.

“Justeru, selaku badan yang diberi amanah dalam menjaga dan memelihara kesucian agama Islam di negara ini, Jabatan Perdana Menteri (Hal Ehwal Agama) amat khuathir dengan tindakan sesetengah pihak yang mengeluarkan kenyataan yang bersifat menghukum pihak-pihak yang tidak sealiran fahaman dengan kumpulan masing-masing.

“Situasi ini akan mencetuskan bibit-bibit perpecahan yang lebih serius dan mengancam keselamatan negara,” katanya dalam satu kenyataan pada Isnin.

Terdahulu, Muhyiddin yang juga Pengerusi Perikatan Nasional (PN) menyatakan haram hukumnya bagi mereka yang mengundi calon Pakatan Harapan (PH), Suhaizan Kayat, pada PRK Parlimen Pulai.

Muhyiddin mendakwa, ia sebagai menunjukkan bantahan dan kemarahan pengundi di Parlimen Pulai berikutan kerajaan Perpaduan tidak membantu rakyat dalam kesusahan.

Mengulas lanjut, Mohd Na’im berkata, negara ini memiliki pihak berautoriti dalam mengeluarkan pandangan hukum atau fatwa mengenai sesuatu perkara.

Justeru, berharap agar rakyat dapat menghormati pihak berautoriti dan tidak terpengaruh dengan hukum-hukum yang dikeluarkan untuk tujuan kepentingan politik kumpulan.

Beliau turut menasihatkan pihak yang terlibat dalam PRK pada Sabtu ini untuk bersaing secara sihat, dengan mengemukakan buah fikiran serta idea-idea untuk membangunkan rakyat.

“Hentikan segala kempen yang menyentuh sentimen keagamaan dan perkauman.

“Saya juga menyeru semua pihak agar bertanggungjawab untuk menghormati kesucian agama Islam, menjaga perpaduan dan keamanan masyarakat pelbagai kaum dan agama dalam negara yang tercinta ini,” tambahnya.

Author

Fazleen Safina Abd Jamil

View all posts

View all posts


Anwar tak perlu ambil serius pandangan Mahathir

CYBERJAYA: Datuk Seri Anwar Ibrahim tidak perlu mengambil serius berhubung kenyataan bekas Pengerusi Pejuang, Tun Dr Mahathir Mohamad yang kurang yakin dengan kemampuan beliau selaku Perdana Menteri.

Bekas ahli Majlis Kerja Tertinggi (MKT) UMNO, Datuk Seri Mohamed Nazri Aziz berkata, pandangan Dr Mahathir itu perlu diabaikan berdasarkan prestasinya pada Pilihan Raya Umum Ke-15 (PRU15).

“Beliau bukan sahaja tewas di (kerusi Parlimen) Langkawi, malah hilang wang pertaruhan bersama calon lain yang bertanding mewakili parti dipimpinnya.

“Anwar bebas melakukan apa sahaja demi kebaikan negara dan kita harus membenarkannya berbuat demikian,” katanya seperti dilapor FMT.

Terdahulu, Mahathir menzahirkan kekhuatirannya dengan kemampuan Anwar dalam mentadbir negara.

Menurutnya, tumpuan Ahli Parlimen Tambun itu lebih untuk mengekalkan dirinya sebagai Perdana Menteri manakala perancangan mengatasi masalah negara susulan kesan pandemik, kemerosotan ekonomi dan ketidakstabilan politik, masih belum diberi perhatian.

Malahan, Mahathir turut mengimbau ketika beliau melantik Anwar sebagai pemangku Perdana Menteri pada 1990-an yang mana Presiden PKR itu gagal menangani masalah berhubung kejatuhan nilai ringgit ketika itu.

Author

Diyana Rahip

View all posts

View all posts


Tugas wartawan berpandukan Al-Quran

IPOH: Khutbah solat Jumaat di Perak hari ini, tampil kelainan apabila tiga pengamal media diperkenankan oleh Sultan Perak, Sultan Nazrin Muizzuddin Shah untuk diberi penghormatan menyampaikan khutbah mengenai profesion kewartawanan di masjid besar negeri serta dua masjid lain di daerah sama.

Ketiga-tiga pengamal media itu diberi peluang untuk menjelaskan dan menekankan kedudukan tersendiri profesion kewartawanan, khususnya dalam penyampaian maklumat melalui pengolahan berita yang akan mencetuskan daya fikir dan pengaruh daya tindak masyarakat.

Istimewanya, khutbah bertajuk ‘Kewartawanan: Menyempurnakan Tugas Berlandaskan Nilai-nilai Islam’ sempena sambutan Hari Wartawan Nasional (HAWANA) pada 29 Mei ini itu, disampaikan bersandarkan dan berpandukan beberapa potongan ayat al-Quran.

Ia antara lain mendedahkan tugas wartawan yang dipenuhi pelbagai cabaran, kesulitan dan mendepani risiko bahaya ketika menjalankan tugas.

Sebagaimana petikan ayat 42 surah al-Baqarah, mengenai larangan mencampur-adukkan yang benar dengan yang salah sementara yang benar itu pula disembunyikan sedangkan ada pengetahuan mengenainya.

Justeru, menurut teks khutbah itu, peranan wartawan dalam menyampaikan maklumat benar merupakan satu hak dan kebebasan bersuara yang tidak seharusnya dipersendakan atau dipermainkan oleh mana-mana pihak.

Khutbah itu turut menekankan sifat benar dan jujur yang wajib diamalkan oleh wartawan dengan perkara yang benar wajib dikatakan benar manakala yang salah wajib dikatakan salah.

Berdasarkan khutbah sama, kewartawanan memiliki kedudukan tersendiri menurut berpandukan petikan ayat 22 surah al-Naml yang menceritakan sikap benar pada burung Hud-hud ketika menyampaikan berita penting kepada Nabi Sulaiman AS mengenai perihal sebuah kerajaan yang tidak beriman.

“Lalu bertindak atas berita yang sahih, Nabi Sulaiman AS mengutus perutusan dakwah kepada Ratu Balqis. Sesungguhnya dalam bahasa mudah, perbuatan menyampaikan berita yang dilakukan oleh burung Hud-hud, menyamai peranan wartawan pada hari ini.

“Berdasarkan peristiwa itu, tugas mencari, mendapatkan dan menghasilkan berita dalam apa juga saluran, baik secara tulisan, pendengaran dan penglihatan, sama ada melalui akhbar, radio dan televisyen, mahupun melalui saluran media sosial hendaklah berlandaskan kebenaran,” demikian teks khutbah itu.

Teks khutbah itu turut menitipkan beberapa peringatan kepada pengamal media, khususnya wartawan, antaranya memenuhi tanggungjawab fardu kifayah yang diamanahkan itu secara jujur, ikhlas dan berpandukan adab berlandaskan nilai-nilai Islam seperti bersikap terbuka, adil, saksama, seimbang, serta tidak memfitnah.

Selain itu, mimbar khutbah turut mengingatkan supaya wartawan menyaring maklumat yang diterima dengan maksud menyemak dan mengesahkan kesahihan maklumat seperti yang diamalkan oleh sarjana hadis ketika meriwayatkan sesuatu hadis dengan memastikan sumber dan kesahihannya sebelum disiarkan atau disebarkan atau diterima atau dipercayai.

“Oleh itu, wartawan yang mahu mendapatkan keredaan Ilahi wajib memahami, menghayati dan mengamalkan adab kewartawanan berlandaskan Islam ketika menyempurnakan tugas, terutama pada zaman yang serba mencabar ini.

“Jangan sama sekali harga diri digadaikan lalu memilih bersifat menegakkan benang basah ketika menyampaikan berita apabila kebenaran dikorbankan, kesalahan dilindungi, tarikan kebendaan dalam bentuk upah, sogokan, pangkat, jawatan dan gelaran.

“Harus menginsafi bahawa bakat menulis ialah kurniaan Ilahi. Oleh itu tidak (jangan) sama sekali menyalahgunakan bakat kurniaan Ilahi dengan membenarkan diri diperalatkan untuk menyebar fitnah kerana tarikan upah, kebendaan, ganjaran, pangkat dan jawatan,” menurut khutbah itu.

Sambutan HAWANA 2023 akan diadakan di Ipoh dari 27 hingga 29 Mei ini dengan mengangkat tema “Media Bebas, Tunjang Demokrasi” untuk memberi penekanan semula terhadap isu kebebasan media dalam menjalankan tugas mereka.

Author

Tun Puteh Wanti

View all posts

View all posts


Jawatan Nurul Izzah tak sesuai, Zaid harap PM dengar keluhan orang ramai

CYBERJAYA: Bekas Menteri di Jabatan Perdana Menteri, Datuk Zaid Ibrahim menasihatkan Perdana Menteri, Datuk Seri Anwar Ibrahim supaya mendengar keluhan orang ramai berhubung pelantikan Nurul Izzah Anwar.

Terdahulu, bekas Ahli Parlimen Permatang Pauh, Nurul Izzah disahkan dilantik sebagai Penasihat Kanan Ekonomi dan Kewangan kepada Perdana Menteri.

Pelantikan tersebut menimbulkan ketidakpuasan hati banyak pihak termasuk orang ramai yang mempertikaikan dan mempersoalkan prinsip perjuangan PH apabila ‘nepotisme’ ini dilakukan.

Mengulas perkara tersebut, Zaid berkata, jawatan yang dilantik kepada Nurul Izzah itu tidak sesuai untuknya, malah beliau turut mencadangkan jawatan yang lebih sesuai.

“Ia tidak sesuai untuknya, jadi saya harap Perdana Menteri dengar keluhan orang ramai. Saya rasa pekerjaan yang sesuai untuk Nurul ialah kedutaan, dia seorang yang sangat prihatin, jadi peranan yang boleh dia mainkan ialah kedutaan parlimen, kita tidak ada jawatan itu.

“Jika ada masalah-masalah dengan kementerian, menteri-menteri dan jawatan-jawatan, orang ramai boleh mengadu kepada kedutaan, jadi saya cadangkan Nurul jadilah kedutaan parlimen.

“Saya tidak bimbang sangat pasal nepotisme, seperti yang Lee Kuan Yew cakap dulu lah, ‘jika saya mempunyai anak lelaki yang sangat berkebolehan, adakah saya perlu melucutkan kelayakannya daripada perkhidmatan awam?’

“Sudah tentu jika anak lelaki atau perempuan anda sangat berkebolehan, berkebolehan luar biasa, saya fikir anda boleh menjadikannya pengecualian, dia boleh dilantik tetapi untuk peranan yang sesuai untuknya,” katanya menerusi Facebooknya pada Isnin.

Jelasnya, Nurul Izzah boleh dilantik jika mempunyai kemampuan yang luar biasa dan lebih daripada orang lain, supaya tidak nampak nepotismenya dan kesan buruk nepotismenya.

Tambahnya, jika Anwar tidak mendengar keluahan orang ramai, Anwar juga sama sahaja dengan bekas perdana menteri, Tun Dr Mahathir Mohamad.

Author

Faridah Amiratul

View all posts

View all posts


Lelaki tak mengaku salah subahat rogol adik ipar

KUALA LUMPUR: Seorang bapa empat anak didakwa di Mahkamah Sesyen, di sini pada Jumaat kerana bersubahat, dengan membenarkan sekumpulan rakan merogol adik iparnya, minggu lalu.

Bagaimanapun, penganggur berusia 29 tahun itu tidak mengaku bersalah sejurus pertuduhan dikemukakan di hadapan Hakim Izralizam Sanusi.

Mengikut pertuduhan, lelaki berkenaan bersubahat bersama rakan yang masih bebas dengan cara memudahkan perbuatan rogol berkumpulan terhadap seorang wanita berusia 26 tahun di sebuah kediaman di Wangsa Maju, Selangor, antara jam 2 hingga 3.30 pagi, 30 Ogos lalu.

Kesalahan mengikut Seksyen 107 Kanun Keseksaan (KK) yang dibaca bersama Seksyen 375B KK yang membawa kepada hukuman penjara antara 10 hingga 30 tahun, jika disabitkan kesalahan.

Susulan pengakuan tidak bersalah itu, Timbalan Pendakwa Raya, Roslizi Sulaiman, tidak menawarkan sebarang jaminan terhadap tertuduh kerana bimbang akan mengganggu usaha menangkap suspek lain.

“Ada tiga orang sekurang-kurangnya yang rogol mangsa, tiga suspek itu masih lagi bebas.

“Seperkara lagi jika tertuduh dibenarkan jaminan boleh menyebabkan gangguan terhadap saksi pendakwaan utama (mangsa).

“Tertuduh tinggal bersama isteri dan adik ipar di rumah sama, ini kes yang serius dan tertuduh berisiko melarikan diri,” katanya seperti dilapor Berita Harian.

Susulan itu, tertuduh yang tidak diwakili peguam merayu untuk diberi jaminan atas tuduhan berkenaan.

“Isteri saya mungkin jadi penjamin, kali terakhir saya hubunginya sebelum serah diri pada polis.

“Saya juga sudah berhenti kerja dan ada sakit semput,” katanya.

Hakim kemudian tidak membenarkan jaminan selepas mendengar permohonan pendakwaan dan tertuduh.

“Penjamin tidak hadir ke mahkamah dan buat masa ini, tertuduh tidak dibenarkan jaminan.

“Selepas ini tertuduh ada peluang lantik peguam untuk hujahan mengenai jaminan dan hubungi rakan serta keluarga untuk jadi penjamin,” katanya.

Sebutan semula kes ditetapkan pada 12 Oktober ini.

Pada Selasa lalu, media melaporkan faktor melangsaikan hutang dipercayai mendorong lelaki membenarkan rakan merogol adik iparnya bergilir-gilir di sebuah kediaman di Wangsa Maju.

Ketua Polis Daerah Wangsa Maju, Superintendan Ashari Abu Samah dipetik berkata, siasatan polis mendapati, abang ipar mangsa berhutang dengan seorang suspek yang masih bebas.

Sebelum ini, mangsa yang sedang tidur dikatakan ‘diserang’ lima lelaki sebelum diperkosa secara bergilir-gilir dalam kejadian jam 3.30 pagi, 30 Ogos lalu.

Wanita itu turut diikat tangan dan mulutnya ditutup dengan pita pelekat oleh suspek yang turut merakam kejadian itu.

Author

Fazleen Safina Abd Jamil

View all posts

View all posts


PRN: KKM sedia panduan pengundi positif COVID-19

CYBERJAYA: Kementerian Kesihatan (KKM) dengan kerjasama Suruhanjaya Pilihan Raya (SPR) menyediakan garis panduan pengurusan pengundi COVID-19 positif pada Pilihan Raya Negeri (PRN), Sabtu ini.

Ketua Pengarah Kesihatan, Datuk Dr Muhammad Radzi Abu Hassan berkata, ia bertujuan memberi peluang kepada pengundi COVID-19 positif untuk menjalankan kewajiban mengundi, selain mengurangkan risiko penularan jangkitan wabak itu semasa tempoh tersebut.

Muhammad Radzi berkata, individu COVID-19 positif berusia 18 tahun dan ke atas akan menerima mesej daripada aplikasi MySejahtera bermula Khamis sehingga Sabtu ini.

Beliau berkata, mesej tersebut akan memaklumkan mengenai keperluan pengundi COVID-19 menghubungi Pejabat Kesihatan Daerah (PKD) atau petugas kesihatan berdekatan pusat mengundi sebelum mereka hadir ke pusat mengundi.

“Tujuan pemakluman adalah untuk memastikan petugas kesihatan di daerah terlibat bersiap sedia dalam pengurusan pesakit COVID-19 di pusat mengundi,” katanya dalam kenyataan pada Khamis.

Muhammad Radzi berkata, pengundi COVID-19 positif juga hendaklah hadir di pusat mengundi dua jam sebelum tamat tempoh mengundi di pusat mengundi.

Menurutnya, ini bertujuan meminimakan risiko percampuran dengan pengundi-pengundi lain.

“Pengundi COVID-19 positif juga diingatkan supaya tidak menggunakan kenderaan awam dan dikehendaki memakai pelitup muka sepanjang masa di pusat mengundi, melainkan semasa pengenalan diri yang memerlukan pelitup muka dibuka ketika di tempat mengundi.

“Malah, pengundi COVID-19 positif juga dinasihatkan agar menjaga penjarakan fizikal yang selamat sepanjang masa, terutamanya apabila berhadapan dengan petugas ketika pelitup muka dibuka,” katanya.

Setelah selesai mengundi, katanya, pengundi COVID-19 positif hendaklah segera meninggalkan kawasan mengundi dan meneruskan pengasingan diri sehingga tamat tempoh Perintah Pengawasan dan Pemerhatian Di Rumah atau Home Surveillance Order (HSO).

Beliau berkata, mereka yang sedang menerima rawatan di hospital dibenarkan discaj atas risiko sendiri untuk mengundi, dengan syarat mematuhi prosedur ditetapkan.

Bagaimanapun, tambah Muhammad Radzi, pihak hospital tidak akan menyediakan kemudahan pengangkutan manakala pesakit hendaklah menggunakan kenderaan sendiri untuk ke pusat mengundi.

“Pesakit COVID-19 positif perlu meneruskan pengasingan diri sehingga tamat tempoh HSO di tempat kediaman atau tempat pengasingan yang ditetapkan sebaik sahaja selesai mengundi,” katanya.

Pada masa sama, Muhammad Radzi berkata, semua pengundi lain dinasihatkan agar sentiasa mengamalkan penjarakan dan mencuci tangan dengan pensanitasi, memakai pelitup muka terutamanya bagi yang bergejala atau apabila berada di tempat tertutup, sempit dan sesak.

Beliau berkata, para pengundi disarankan untuk segera mendapatkan dos penggalak COVID-19 bagi mengurangkan risiko penularan jangkitan, morbiditi dan kematian terutamanya bagi golongan yang berisiko tinggi.

“Kerjasama semua pihak termasuk individu dan masyarakat dalam bersama-sama menangani penularan jangkitan COVID-19 adalah sangat dihargai.

“KKM sentiasa memantau situasi COVID-19 di dalam dan luar negara selain memastikan kesiapsiagaan perkhidmatan kesihatan berada dalam keadaan yang optima,” katanya.

Author

Fazleen Safina Abd Jamil

View all posts

View all posts


Pastikan martabat TLDM terus dijulang, dihormati – PM Anwar

KUALA LUMPUR: Perdana Menteri, Datuk Seri Anwar Ibrahim mahu martabat angkatan Tentera Laut Diraja Malaysia (TLDM) terus dijulang dan dihormati.

Dalam ucapan sempena ulang tahun TLDM ke-89 hari ini, Anwar turut menzahirkan penghargaan kepada seluruh warga TLDM atas khidmat mereka dalam melindungi serta memelihara keselamatan perairan negara.

“Selamat Hari Ulang Tahun TLDM Ke-89.

Moga kebersamaan angkatan terus dijulang dan dihormati dalam mengangkat martabat seluruh warga TLDM di atas khidmat yang dicurahkan tatkala melindungi serta memelihara keselamatan perairan negara,” katanya menerusi catatan di Facebook. – BERNAMA


PRU15 tepat untuk bina kerajaan yang stabil, kukuh – Annuar

LANGKAWI: Polemik politik wajar dihentikan oleh pihak tertentu kerana pembubaran Parlimen pada masa ini sangat tepat dalam usaha membina kerajaan yang stabil dan kukuh bagi menghadapi cabaran ekonomi yang dijangkakan berlaku tahun hadapan.

Ahli Parlimen Ketereh Tan Sri Annuar Musa berkata Pilihan Raya Umum Ke-15 (PRU15) perlu diadakan dalam tempoh terdekat untuk mengembalikan kuasa rakyat memilih kerana kerajaan sedia ada hanyalah satu gabungan untuk menyelamatkan situasi semasa.

Beliau berkata meskipun kerajaan ketika ini stabil namun bukan kerajaan yang mendapat mandat rakyat pada PRU14.

“Ini semua polemik politik, orang kata berpada-padalah. Kita kena jujur pada rakyat. Kita orang politik kena jujur pada rakyat, kena jujur pada sistem. Jadi kita buat pilihan raya, kita doakan. Banjir ini ketentuan Allah SWT.

Kita doa banyak-banyak supaya jangan terhalang orang nak mengundi, jangan berlaku banjir besar… kalau kita tangguh pula bulan dua, tiga (tahun hadapan) tak bermakna tak ada banjir. Jadi, kita ini kena percaya. Kita merancang, Allah sebaik-baik merancang,” katanya.

Annuar yang juga Menteri Komunikasi dan Multimedia mengulas tentang PRU15 selepas menyampaikan peranti di bawah Program Perantisiswa Keluarga Malaysia di Kolej Vokasional di sini hari ini.

Sehubungan itu, beliau yang juga Ketua UMNO Bahagian Ketereh itu berkata matlamat Parlimen dibubarkan pada 10 Oktober lepas itu bagi membina semula kerajaan yang kuat dan stabil untuk mewujudkan kemakmuran. – BERNAMA


Kanabis dalam perubatan perlu kajian mendalam – PM

Perdana Menteri, Datuk Seri Anwar Ibrahim berkata, ia mengambil kira jumlah penagih dalam kalangan anak muda termasuk di luar bandar yang semakin meningkat sehingga mencecah ratusan ribu setakat ini.

“Sabar, kita harus teliti betul-betul, kena ingat sebaik sahaja kita halalkan (kanabis) dengan hujah kuat seperti perubatan dan keperluan, itu nak kawal susah… Saya tidak kata saya ada pandangan keras dalam bidang ini, saya sudah cadang supaya kita buka ruang dan bincang betul-betul implikasinya.

“Bagi orang yang nak cadangkan atau menolak, mari kita lihat secara keseluruhan dulu implikasi dan kemudian ambil keputusan sama ada nak halalkan sebahagian atau terus dengan keadaan sekarang,” katanya ketika menjawab soalan seorang peserta dalam program dialog anak muda ‘Temu Anwar’ di Pusat Konvensyen Kuala Lumpur hari ini.

Mengulas lanjut, Anwar berkata, Pengarah Jabatan Siasatan Jenayah Narkotik Bukit Aman, Datuk Ayob Khan Mydin Pitchay turut memberi gambaran berkaitan permasalahan serius yang sukar ditangani berhubung isu penyalahgunaan dadah dalam keadaan sekarang.

Thailand merupakan negara Asia Tenggara pertama yang membenarkan penggunaan kanabis bagi tujuan perubatan.

Ogos lepas, Menteri Kesihatan ketika itu, Khairy Jamaluddin dalam lawatan kerja ke Thailand, turut meninjau potensi penggunaan kanabis bagi tujuan perubatan selain melihat kerangka undang-undang yang berkaitan dengannya.

Sementara itu, menjawab soalan peserta sama ada terdapat sebarang rancangan untuk memecah monopoli Touch ‘n Go dalam sistem pengangkutan dan jalan raya negara, Anwar berkata perkara tersebut mungkin dipertimbang semula.

“Touch ‘n Go telah beroperasi selama lebih dua dekad, belum ada perkembangan atau kemajuan yang meyakinkan dalam sistem ini… saya rasa anda betul, kita perlu mempertimbang semula perkara ini,” katanya.

Program dialog anjuran Anwar Ibrahim Club (AIC) tersebut dikendalikan oleh selebriti Amelia Henderson dan dihadiri lebih 5,000 anak muda yang berpeluang bertanyakan pelbagai soalan kepada pemimpin nombor satu negara itu. – BERNAMA


Mungkin ada lagi ahli UMNO akan dipecat, termasuk saya – Isham Jalil

PETALING JAYA: Ahli Majlis Kerja Tertinggi (MKT) UMNO, Isham Jalil mendakwa ada beberapa lagi ahli parti itu akan dipecat dalam mesyuarat akan datang.

Isham berkata, tindakan itu dibuat susulan ada ahli dan pemimpin parti begitu lantang mengkritik keputusan kepimpinan UMNO untuk bersama Pakatan Harapan (PH) menyertai pilihan raya.

“Saya dengar minggu ini ada beberapa lagi ahli UMNO akan dipecat dalam mesyuarat nanti. Ada ura-ura kata nama saya pun mungkin tersenarai.

“Terserah kepada kepimpinan parti dan Majlis Tertinggi jika mereka mahu pecat saya,” katanya di laman Facebook hari ini.

Mengulas lanjut, Isham berkata, pemecatannya itu juga dikaitkan dengan kenyataan beliau kononnya menyuruh ahli UMNO jangan mengundi PH pada pilihan raya.

“Ini tidak benar. Saya tidak pernah suruh ahli UMNO jangan undi PH atau DAP. Ini adalah fitnah. Apa yang saya kata ialah saya akan fokus kepada kawasan UMNO. Boleh lihat dalam live (siaran) saya beberapa bulan lalu di Facebook.

“Yang tulis ‘headline’ kononnya saya kata jangan undi PH itu adalah satu akhbar Cina, dan itu tidak betul, mereka telah pun minta maaf kepada saya dan keluarkan pembetulan. Pembetulan ini telah pun saya maklumkan kepada Majlis Tertinggi beberapa bulan yang lalu semasa isu ini timbul.

“Boleh tanya Ahli Majlis Tertinggi yang lain untuk kepastian. Mungkin dia tidak baca juga, atau cuba fitnah saya lagi tanpa usul periksa. Pendirian saya ialah saya fokus kepada UMNO. Itu sahaja,” katanya.

Isham berkata, perjuangannya dalam UMNO adalah ikhlas kerana agama, bangsa dan tanahair, dan bukan kerana kepentingan peribadi.

“Manusia boleh singkirkan manusia, namun Allah SWT menentukan kifarahnya,” ujarnya. – Kosmo

Authors

Media Variasi

View all posts

Diyana Rahip

View all posts

View all posts

View all posts


400 laman sesawang pedofilia, pornografi kanak-kanak disekat hingga Ogos

KUALA LUMPUR: Sebanyak 400 laman sesawang berkaitan pedofilia dan pornografi kanak-kanak telah disekat Suruhanjaya Komunikasi dan Multimedia (MCMC) setakat Ogos lepas, Dewan Rakyat diberitahu hari ini.

Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff berkata, tindakan itu hasil kerjasama kementerian berkenaan dengan Polis Diraja Malaysia (PDRM) dan MCMC.

“Kementerian bekerjasama untuk mengukuhkan dan memperkasakan (penguatkuasaan) iaitu dengan kerjasama rapat PDRM khususnya Bahagian Siasatan Jenayah Seksual, Wanita dan Kanak-kanak (D11) terutama berkaitan dengan siber,” katanya pada sesi soal jawab hari ini.

Beliau menjawab soalan tambahan Datuk Seri Dr Shamsul Anuar Nasarah (BN-Lenggong) berhubung usaha kementerian bagi mengatasi masalah eksploitasi seksual kanak-kanak di alam maya disebabkan lambakan pelbagai aplikasi tidak bermoral dalam talian.

Siti Zailah berkata, kementerian mengambil pendekatan melaksanakan program advokasi, pencegahan, intervensi dan perkhidmatan sokongan sosial bagi mencegah jenayah seksual dalam talian terhadap kanak-kanak.

Beliau berkata ia termasuk melaksanakan Program Jelajah Kasih Kanak-Kanak Prihatin Rakyat yang melibatkan kanak-kanak seluruh negara serta memperkasakan peranan Majlis Perwakilan Kanak-Kanak (MPKK) untuk mempromosi dan menyampaikan maklumat berkaitan Kempen Membanteras Jenayah Seksual Dalam Talian Terhadap Kanak-Kanak kepada komuniti setempat.

Selain itu, katanya kementerian juga telah bekerjasama dengan jabatan-jabatan kerajaan, pertubuhan bukan kerajaan, ahli akademik dan aktivitis sosial untuk membangunkan Pelan Tindakan Perlindungan Kanak-Kanak Dalam Dunia Siber (PTCOP). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Penstrukturan semula tangga gaji guru KEMAS masih dalam perbincangan – Rubiah Wang

KOTA SAMARAHAN:  Penstrukturan semula skim tangga gaji tenaga pengajar di Taman Bimbingan Kanak-kanak (Tabika) Jabatan Kemajuan Masyarakat (KEMAS) masih dalam proses perbincangan di peringkat Kementerian Kemajuan Desa dan Wilayah (KKDW).

Timbalan Menteri Kemajuan Desa dan Wilayah, Datuk Rubiah Wang berkata, tahun ini KKDW hanya mengumumkan peningkatan elaun bulanan untuk sukarelawan KEMAS dari RM500 kepada RM800.

“Setakat ini (penstrukturan semula skim tangga gaji itu) masih dalam perbincangan lagi,” katanya selepas merasmikan program Wanita Inspirasiku (WINS) Peringkat KEMAS Negeri Sarawak di sini, hari ini.

Beliau berkata demikian bagi mengulas cadangan kementerian itu sebelum ini untuk menstruktur semula skim gaji 10,174 tenaga pengajar Tabika KEMAS supaya selaras dengan kelulusan dan pengalaman mereka.

Menurutnya, dari sudut pengambilan pendidik baharu di KEMAS pula, pihaknya masih menjalankan pengambilan berdasarkan kepada keperluan dan kelayakan.

“Kita sejak 2016 sehingga sekarang membuat pengambilan berdasarkan kelayakan sekurang-kurangnya (berkelulusan) Diploma,” tambahnya. – BERNAMA


Memahami autisme menerusi realiti maya

KUALA LUMPUR: Sekalipun pakar perubatan semakin cekap dalam mendiagnosis autisme, ramai antara kita yang masih belum memahami akan keadaan perubatan itu.

Mungkin ada yang tertanya-tanya bagaimanakah keadaan yang dilalui oleh individu autistik dalam menjalani kehidupan sehariannya.

Bersempena dengan Hari Kesedaran Autisme Sedunia 2023 yang diadakan pada 2 April lalu, beberapa pertubuhan – TikTok Malaysia, Persatuan Kebangsaan Austisme Malaysia (NASOM), syarikat hiburan berasaskan realiti maya (VR) PICO dan platform berita sosial dalam talian SAYS – bergabung melancarkan #KasihiAutism, sebuah kempen bagi meningkatkan kesedaran masyarakat tentang autisme.

Menerusi kempen itu, ahli masyarakat berpeluang mengalami sendiri “dunia” mereka yang hidup bersama autisme menerusi video VR 360 darjah selama kira-kira 30 saat.

Penganjur kempen percaya klip video itu adalah kaedah terbaik bagi memupuk empati dan belas kasihan terhadap komuniti autistik kerana menerusi video tersebut ahli masyarakat dapat mengalami apa yang dilihat, didengar dan dirasai oleh individu austistik.

Autisme, juga dikenali sebagai gangguan spektrum autisme (ASD), merupakan keadaan perkembangan yang secara tipikalnya terjadi akibat gangguan saraf yang menjejaskan fungsi otak.

Keadaan perubatan ini menyebabkan kemerosotan kemahiran berkomunikasi, bersosial, bermain dan pemfungsian penyesuaian seseorang, sekali gus menyukarkan individu itu berhubung dengan dunia luar.

VR merupakan persekitaran buatan yang dialami hasil rangsangan deria seperti pemandangan dan bunyi yang disalurkan secara serentak oleh komputer, membuatkan pengguna berasakan mereka seolah-olah “tenggelam” dalam  persekitaran mereka.

Teknologi VR ini boleh dialami oleh pengguna menerusi pemakaian set kepala yang dilengkapi monitor visual, fon kepala dan pembesar suara.

Semasa pelancaran kempen #KasihiAutism di kedai utama PICO di Sunway Pyramid dekat sini baru-baru ini, pengunjung termasuk penulis, berpeluang mengalami keadaan itu.

Selepas menyelaraskan set kepala VR yang seakan topi keledar dalam siri filem “Star Wars” di kepala dan menekan butang “main”, penulis yang memegang satu set pengawal mendapati dirinya berada dalam persekitaran VR yang dipenuhi orang ramai, alatan elektronik, lampu dan meja. Cahaya menjadi kabur dan menyakitkan mata, menjejaskan daya penglihatan penulis, malah menyebabkan penulis berasa panik sedikit. Bunyi juga kedengaran kuat dan datang dari semua arah.

Pengalaman itu membuatkan penulis berasa sesak nafas dan cemas, malah ingin menangis.

Pengurus Strategi Operasi TikTok Malaysia, Darren Quek berkata, mereka menghasilkan video itu selepas membuat penyelidikan terperinci tentang bagaimana VR boleh dimanfaatkan untuk meningkatkan  pemahaman orang ramai tentang autisme.

Beliau berkata mereka juga melihat contoh di negara-negara lain yang menggunakan VR untuk meningkatkan kesedaran tentang autisme.

“Semua ini dijadikan panduan bagi idea sebenar kami, iaitu untuk membolehkan orang ramai melalui pengalaman seorang individu autistik, dan memahami cabaran serta kesukaran yang dihadapi golongan ini setiap hari,” katanya kepada Bernama.

Tahun lepas, sebuah majlis daerah di Staffordshire, England, melancarkan kempen “Celebrating Differences” (Meraikan perbezaan) dengan VR digunakan bagi membolehkan orang awam mengalami cabaran deria dan gejala yang didepani oleh kebanyakan individu autistik dalam kehidupan mereka.

Keh Wei Sheng, seorang pempengaruh TikTok dengan nama Stantheman705, turut menonton video VR itu dan pengalaman tersebut membuatkan beliau berasa sedih dan tertekan.

“Saya rasa bingung dan tidak mampu bergerak seakan saya bergerak perlahan dalam persekitaran yang bergerak pantas. Saya juga berasa lemas dan sesak nafas, tidak mampu mengungkapkan emosi saya,” kongsinya, menambah pengalaman itu membuka matanya tentang kehidupan individu autisitik.

“Kita perlu lebih bertimbang rasa dan berempati,” tambah beliau.

Mengulas tentang video VR itu, Setiausaha Kehormat NASOM, Cason Ong berkata, rangsangan VR merupakan cara yang hebat untuk meraih lebih banyak sokongan daripada masyarakat terhadap komuniti autistik.

“Dengan cara ini, kita (benar-benar) alami apa yang mereka lalui. Kita berada dalam situasi mereka, jadi kita boleh tahu bagaimana mereka berfikir dan bertindak terhadap sesuatu,” tambah beliau.

Sementara itu, Quek menambah kempen seperti #KasihiAutism akan membantu mengubah tanggapan orang ramai terhadap autisme.

“Kami ingin mendidik orang ramai tentang ASD supaya mereka (individu autistik)  boleh diterima dengan lebih baik oleh masyarakat dan tidak dihakimi secara negatif, berbanding melihat autisme sebagai masalah mental dan mempunyai tanggapan yang salah terhadap mereka, atau tidak menjaga mereka dengan betul kerana kurang memahami tingkah laku mereka,” katanya.

Menurut Pertubuhan Kesihatan Sedunia, dianggarkan seorang daripada 100 kanak-kanak di dunia mengalami autisme. Malaysia tidak mempunyai data khusus tentang autisme, namun menurut Jabatan Kebajikan Masyarakat, setakat 31 Januari 2023, terdapat 235,731 individu yang mempunyai ketidakupayaan pembelajaran yang merangkumi autisme, sindrom Down dan gangguan hiperaktif defisit tumpuan (ADHD).

Kementerian Kesihatan juga dipetik berkata pada Mac tahun ini yang ia telah menyediakan satu kertas kerja bagi pertimbangan jemaah menteri tentang penubuhan Majlis Autisme Kebangsaan yang akan berperanan sebagai platform bagi penyediaan perkhidmatan untuk mereka yang mempunyai ASD. – BERNAMA


Buli pelatih TUDM: Polis ambil lebih 10 keterangan

KUANTAN: Polis merekodkan lebih 10 keterangan dalam siasatan berhubung dakwaan buli melibatkan pelatih Tentera Udara Diraja Malaysia (TUDM) di Pangkalan Udara Kuantan di sini, baru-baru ini.

Ketua Polis Pahang, Datuk Seri Ramli Mohamed Yoosuf berkata, ia termasuk lima pelatih yang mendakwa menjadi mangsa, selain enam pelatih yang didakwa melakukan perbuatan itu.

“Mereka dipanggil memberi keterangan sebaik sahaja pihak kami menerima laporan. Setakat ini, tiada tangkapan dibuat dan siasatan masih berjalan dengan semua pihak termasuk TUDM memberikan kerjasama yang baik.

“Kami sedang mengumpulkan sebanyak mana saksi termasuk penyelia pelatih terlibat untuk melengkapkan siasatan, sebelum kes dirujuk kepada Timbalan Pendakwa Raya,” katanya pada sidang media selepas menghadiri Perhimpunan Khas Sempena Pertukaran Ketua Polis Pahang di Ibu Pejabat Polis Kontinjen (IPK) Pahang di sini, hari ini.

Ramli yang menerajui polis Pahang sejak Jun 2021 dilantik sebagai Pengarah Jabatan Siasatan Jenayah Komersial (JKSK) Bukit Aman mulai bulan ini dan tempat beliau diisi Timbalan Ketua Polis Kuala Lumpur, Datuk Yahaya Othman.

Sebelum ini, Ramli mengesahkan pihaknya menerima laporan empat lagi pelatih mendakwa turut menjadi mangsa buli di pangkalan udara itu selepas seorang bapa membuat laporan polis mendakwa anaknya dibuli di situ.

Siasatan dilakukan mengikut Seksyen 323 Kanun Keseksaan iaitu menyebabkan kecederaan dengan sengaja.

Sementara itu dalam ucapannya, Ramli mengingatkan warga Polis Diraja Malaysia (PDRM) Pahang untuk terus meningkatkan ilmu pengetahuan termasuk dalam kecerdasan buatan (AI) serta kemahiran teknikal dan kemahiran insani (soft skill) seperti komunikasi, untuk menempa kejayaan lebih baik.

Pada majlis itu, beliau turut menyampaikan Sijil Penghargaan Ketua Polis Pahang kepada 43 warga kontinjen tersebut serta tujuh orang awam. – BERNAMA